Suspek rogol wanita OKU hingga beranak dalam tandas ditahan
Oleh ROHANA MOHD. NAWI

16 Mac 2022, 2:19 pm
PASIR PUTEH – Seorang buruh ditahan kerana disyaki merogol wanita orang kelainan upaya (OKU) masalah pertuturan sehingga melahirkan bayi lelaki di dalam tandas di rumahnya di sebuah kampung di sini minggu lalu.
Lelaki berusia 29 tahun yang berasal dari Padang Besar, Perlis itu ditahan kira-kira pukul 7 petang Ahad lalu dalam serbuan di sebuah rumah di Kampung Cherang di sini.
Ketua Polis Daerah Pasir Puteh, Deputi Superintendan Ediansha Endal berkata, polis menjalankan siasatan untuk mengesan suspek selepas menerima laporan daripada keluarga mangsa di Balai Polis Cherang Ruku di sini pada 8 Mac lalu.
Menurutnya, semasa serbuan dijalankan di rumah itu, polis turut menemui sebotol plastik yang mengandungi cecair disyaki air ketum di bahagian dapur.
“Polis masih menjalankan siasatan terhadap suspek mengenai kes tersebut. Ujian saringan air kencing turut mendapati suspek positif ubat penenang jenis benzo.
“Suspek kini ditahan reman selama tujuh hari bermula Ahad lalu sehingga 20 Mac ini untuk siasatan lanjut,” katanya ketika dihubungi Kosmo! hari ini.

Kosmo! Online sebelum ini melaporkan, seorang wanita OKU masalah pertuturan disyski telah dirogol sehingga melahirkan bayi lelaki di dalam tandas rumahnya di sebuah kampung di sini pada Selasa minggu lalu. -KOSMO! ONLINE


Rakyat bersyukur kerajaan benarkan pengeluaran KWSP
Oleh NOR AZIAH MAT NOH

16 Mac 2022, 4:16 pm
PETALING JAYA – Rakyat mula menarik nafas lega susulan kerajaan mengumumkan bersetuju pengeluaran khas Kumpulan Wang Simpanan Pekerja (KWSP) sebanyak RM10,000 hari ini.
Tinjauan Kosmo! di media sosial mendapati rata-rata pengguna meluahkan rasa kesyukuran kerana dibenarkan untuk mengakses wang KWSP untuk kemudahan hidup.
“Terima kasih Perdana Menteri, Datuk Seri Ismail Sabri Yaakob,maafkan kami rakyat Malaysia kerana terlalu mendesak.
“Untuk masa sekarang terlalu ramai diantara kami yang amat memerlukan sokongan dari pihak kerajaan bagi meneruskan kelangsungan hidup,” komen Mohd Nadzri.
“Alhamdulillah terima kasih kepada semua pihak yang membantu rakyat terkesan seperti kami, semoga Allah memberkati kalian semua,” ujar Tam.
“Jutaan terima kasih kepada Perdana Menteri dan barisan pelaksana menjalankan kajian serta mendengar rintihan rakyat,” komen Syed Syahbudin.

Dalam pada itu, salah seorang pengguna media sosial, Redza Zainol berkata, dia amat bersyukur dengan keputusan kerajaan dan berharap kriteria pengeluaran longgar serta memudahkan rakyat. – KOSMO! ONLINE


TVET dilaksanakan di pusat tahfiz seluruh negara
Oleh MOHD YUNUS YAKKUB

16 Mac 2022, 3:21 pm
SHAH ALAM – Semua pusat tahfiz di negara ini akan dilengkapkan dengan modul kokurikulum Pendidikan Teknikal dan Latihan Vokasional (TVET) dalam meningkatkan tahap kemahiran dan kebolehpasaran mereka.
Timbalan Menteri Sumber Manusia, Datuk Awang Hashim berkata, pihak telah menubuhkan Jawatankuasa Kerja Pembangunan Tahfiz-TVET dalam membantu dan menasihati institusi tahfiz negara dalam memperkasa kurikulum, bahan pengajaran dan pembelajaran selain personel dan persijilan melalui Sistem Persijilan Kemahiran Malaysia (SPKM).
Katanya, laluan kerjaya dalam bidang TVET perlu dikemaskan bagi memastikan lepasan pelajar tahfiz mempunyai hala tuju lebih jelas selepas menamatkan pengajian
“Kita ada tahfiz awam dan swasta merata-rata dan ini cuma penambahbaikan. Jika sebelum ini mereka hanya ada ilmu tahfiz dan gunakannya untuk menjadi iman, penghafaz al-Quran dan sebagainya selain bilal dan siak sahaja.
“Tetapi kita hendak lebarkan bahawa islam itu syumul iaitu boleh kepada semua benda iaitu walaupun mengaji tahfiz tetap boleh memasuki ke semua pasaran selaras dalam Revolusi Perindustrian 4.0,” katanya pada sidang akhbar di sini hari ini.
Terdahulu, beliau melancarkan Tahfiz- TVET Malaysia antara Jabatan Pembangunan Kemahiran (JPK) Kementerian Sumber Manusia dengan kerjasama Jabatan Kemajuan Islam Malaysia (Jakim).

Turut hadir Timbalan Ketua Pengarah (Dasar) Jakim, Datuk Hakimah Mohd. Yusoff.
Difahamkan terdapat 1,177 pusat tahfiz swasta berdaftar dengan pihak berkuasa agama negeri dan hanya 100 daripadanya setakat ini telah melaksanakan Tahfiz-TVET.
Awang menjelaskan, pihaknya masih meneliti dan mengemaskini peringkat bagi modul Tahfiz-Tvet tersebut sama ada dilaksanakan sejak tingkatan satu atau sebaik mereka tamat pengajian tahfiz di pusat mereka.
Dalam perkembangan sama, beliau memaklumkan pihaknya dalam rangka mendapatkan penarafan sijil kemahiran antara tahap 6 hingga 8 bagi melestarikan lagi para pelajar TVET ini.
“Setakat ini, kita sudah dapat sehingga tahap 5 ( yang setara Diploma Lanjutan Kemahiran) dan kalau boleh dapatkan tahap 6 (setara dengan Ijazah Sarjana Muda) juga kepada tahfiz-TVET ini.
“Kita mahu TVET menjadi pilihan awal kepada ibu bapa berbanding sebelum ini dianggap sebagai peluang akhir dalam tahap pendidikan formal mereka,” katanya. -KOSMO! ONLINE


Cuaca buruk hampir seluruh negara petang ini
Oleh ALWANI ZAFIRAH

16 Mac 2022, 4:14 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat, ribut petir dan angin kencang bakal berlaku di hampir seluruh negara petang ini.
MetMalaysia dalam satu kenyataan berkata, cuaca buruk itu akan berterusan sehingga pukul 6 petang hari ini.
“Hujan lebat serta ribut petir dilaporkan sedang melanda keseluruhan negeri Perlis serta beberapa kawasan di Kedah temasuklah Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik dan Baling.
“Selain itu, di Perak, cuaca buruk yang sama tertumpu sekitar Larut, Matang dan Selama, Hulu Perak, Kuala Kangsar, Kinta, Kampar, Batang Padang dan Muallim,” katanya menerusi hantaran di Facebook hari ini.
Tambah MetMalaysia, bagi negeri Pantai Timur pula, hujan lebat berserta ribut petir bakal berlaku melibatkan beberapa kawasan di Kelantan, Terengganu dan Pahang.
“Manakala di Selangor, hujan lebat dilaporkan hanya tertumpu sekitar Hulu Selangor, Gombak dan Hulu Langat serta keseluruhan Kuala Lumpur petang ini.

“Hujan lebat serta ribut petir juga melanda daerah Jelebu, Seremban dan Kuala Pilah di Negeri Sembilan,” jelasnya.
Sementara itu, keadaan ini juga berpotensi berlaku di Sarawak melibatkan kawasan Miri (Telang Usan, Miri dan Marudi) dan Limbang serta beberapa bahagian di Sabah.
“Ia temasuklah Pedalaman (Sipitang, Kuala Penyu dan Beaufort), Pantai Barat (Papar, Putatan, Penampang, Kota Kinabalu, Tuaran dan Kota Belud) dan Tawau (Tawau dan Lahad Datu),” ujarnya, – KOSMO! ONLINE


Ziarah pusara rakan habis SPM bukan sekadar ‘content’
Oleh NOR AINNA HAMZAH

16 Mac 2022, 3:19 pm
REMBAU – Seorang remaja tidak menyangkakan video menziarahi pusara rakan selepas kertas akhir peperiksaan Sijil Pelajaran Malaysia (SPM) Isnin lalu berdurasi 15 saat yang dimuat naik dalam akaun media sosial TikToknya menjadi tular dalam sekelip mata.
Remaja berkenaan, Mirza Ilham Putra Kamaruddin, 18, berkata, dia hanya ingin berkongsikan perasaan serta nilai persahabatan walaupun arwah, Khairul Naim tidak lagi bersama mereka kerana terbabit dalam kemalangan maut di Tampin sebelum menduduki ujian Pentaksiran Tingkatan 3 (PT3).
Menurut calon SPM 2021 Sekolah Menengah Kebangsaan (SMK) Tunku Besar Tampin aliran Seni itu, arwah merupakan rakan yang sangat baik kerana sering menegur kesilapan dan membantu mereka ketika berhadapan dengan masalah atau kesukaran.
“Beberapa hari sebelum kemalangan, arwah ada kata mahu meraikan bersama-sama selepas tamat peperiksaan SPM. Malah, arwah juga berpesan kalau boleh, hari akhir peperiksaan tidak perlulah mencontengkan baju sekolah.
“Kami pegang kata-kata dan nasihatnya itu. Isnin lalu selepas tamat peperiksaan pada tengah hari, kami iaitu satu kelas seramai 17 orang terus menziarahi kubur arwah di Gadong, Rembau serta menyedekahkan al-fatihah buat arwah,” katanya ketika ditemui di Kendong, di sini, tadi.
Menurutnya, dia serta rakan-rakan tidak pernah berhasrat untuk meraih populariti melalui ‘content’ seumpama itu kerana apa yang ingin ditonjolkannya ialah nilai persahabatan.

“Jadi, kami sepakat ambil yang positif dan komen yang negatif kami tidak akan simpan dalam hati,” ujarnya. -KOSMO! ONLINE


Pengantin perempuan sanggup bayar mas kahwin RM1.6 juta
Oleh KOSMO!

16 Mac 2022, 4:10 pm
BANGKOK – Seorang pengantin perempuan di Thailand menghadiahkan mas kahwin berjumlah 12.8 juta baht (RM1.6 juta) kepada pengantin lelaki dalam satu acara yang berlangsung di bandar Khon Kaen, Ahad lalu, lapor laman berita Thaiger semalam.
Berbeza daripada kebiasaan di mana pengantin lelaki yang perlu membayar mas kahwin, Micky, 33, sebaliknya menerima mas kahwin daripada isterinya, Bailew, yang juga berusia 33 tahun.
Antara mas kahwin yang diterima adalah wang tunai 2 juta baht (RM250,704), barangan kemas bernilai 500,000 baht (RM62,676), surat hak milik tanah 0.8 hektar bernilai lebih 500,000 baht (RM62,676), sebuah rumah berharga 7 juta baht (RM877,465) serta kereta BMW 3 Series berharga 2.8 juta baht (RM350,986).
Kebiasaannya, keluarga pengantin perempuan akan meminta mas kahwin atau ‘sin sod’ sebanyak 100,000 baht (RM12,535) hingga satu juta baht (RM125,352) daripada pihak pengantin lelaki.
Menurut akhbar Thai Rath, Bailew mempunyai banyak perniagaan termasuk sebuah restoran yang maju di bandar Khon Kaen.
Keluarganya juga tidak membantah apabila dia memberitahu ingin membayar mas kahwin itu. Dia menganggap dirinya wanita yang bertuah kerana Micky telah menjaganya dengan baik sepanjang perhubungan mereka. – AGENSI


Produk gegelung sotong ada sijil halal sah – Jakim
Oleh MOHD YUNUS YAKKUB

16 Mac 2022, 3:26 pm
SHAH ALAM – Jabatan Kemajuan Islam Malaysia (Jakim) mengesahkan produk gegelang sotong sejuk beku yang sebelum ini tular mempunyai persijilan halal yang sah.
Timbalan Ketua Pengarah (Dasar) Jakim, Datuk Hakimah Mohd. Yusoff berkata, pengesahan tersebut selepas pihaknya membuat semakan dengan badan halal China (Shandong Halal Certification Services).
“Memang ada sijil halal. Sebelum ini, kita dapat maklumat itu, cuma apabila kita buat siasatan tidak boleh bergantung apa sahaja disebabkan ada tindakan pengujian.
“Sekarang keputusan pun sudah keluar (tiada asid deoksiribonukleik (DNA) babi) dan Kementerian Perdagangan Dalam Negeri dan Hal Ehwal Pengguna (KPDNHEP) sudah mengeluarkan kenyataan, jadi tiada isu lagi dan selesai,” katanya ketika ditemui pemberita selepas majlis pelancaran Tahfiz- Pendidikan Teknikal dan Latihan Vokasional (TVET) di sini, hari ini.
Sebelum ini, Menteri di Jabatan Perdana Menteri (Hal Ehwal Agama), Datuk Idris Ahmad memaklumkan pihaknya kini menunggu maklum balas mengenai kesahihan produk gelang sotong dari agensi persijilan halal di China sebelum tindakan susulan isu berkenaan dilakukan
Terdahulu, Kosmo! melaporkan Menteri KPDNHEP, Datuk Seri Alexander Nanta Linggi mengesahkan tiada DNA babi dikesan dalam sampel sotong ring sejuk beku yang tular baru-baru ini. – KOSMO! ONLINE


Batu Gajah diarah keluar dewan 10 minit, pergi makan angin
Oleh FITRI HAZIM

16 Mac 2022, 3:11 pm
KUALA LUMPUR – Ahli Parlimen PH-Batu Gajah, V. N. Sivakumar diperintah keluar Dewan selepas bertikam lidah tanpa henti berhubung isu Unit Transformasi Masyarakat India Malaysia (MITRA) ketika Menteri Perpaduan Negara, Datuk Seri Halimah Sadique menggulung perbahasan Titah Ucapan Yang di-Pertuan Agong di Dewan Rakyat hari ini.
Sivakumar diperintahkan oleh Speaker Dewan Rakyat, Tan Sri Azhar Azizan Harun untuk keluar dewan selama 10 minit selepas wakil rakyat itu enggan duduk serta tidak mendapat keizinan untuk mencelah ketika Halimah menggulung perbahasan.
“Keluar 10 minit, pergi makan angin!” katanya dengan sedikit meninggikan suara di Dewan Rakyat sebentar tadi.
Suasana panas di Dewan Rakyat mula tercetus apabila Ahli Parlimen PH-Ipoh Barat, M. Kulasegaran bangun mencelah untuk mempersoalkan kelewatan Kementerian Perpaduan Negara mengadakan taklimat berhubung Pelan Tindakan Masyarakat India (PTMI).
“Kelewatan mengadakan mesyuarat PTMI ini amat mendukacitakan. Saya ada ramai pengundi India dalam kawasan saya dan ramai bertanyakan kepada saya,” kata Kulasegaran.
Halimah yang menjawab celahan itu memaklumkan tarikh taklimat terpaksa ditangguhkan mengikut tarikh yang dicadangkan pada 14 Januari lalu kerana jatuh pada hari sambutan Ponggal.

Jawapan diberikan Halimah mengundang rasa tidak puas hati Kulasegaran sehingga wakil rakyat itu mempersoalkan sama ada Halimah adalah ‘Menteri Perpaduan atau Menteri Antiperpaduan’ sekali gus mencetuskan lagi suasana hangat di Dewan Rakyat.
Pertikaman lidah itu bagaimanapun berterusan sebelum beberapa wakil rakyat pembangkang lain termasuk Sivakumar bangun bertanyakan isu terbabit kepada Halimah.
Keadaan itu memaksa Azhar masuk campur dan mengarahkan Sivakumar keluar dewan selama 10 minit selepas wakil rakyat itu enggan duduk sehingga memaksa Azhar menangguhkan sementara sesi penggulungan bagi Kementerian Perpaduan Negara itu. – KOSMO!ONLINE


Ketua Balai Bomba Peramu dipenjara 180 bulan dan denda RM194,062.10
Oleh KHAIRULMIZAN YAHYA

16 Mac 2022, 4:19 pm
KUANTAN- Ketua Balai Bomba dan Penyelamat Peramu di Pekan dihukum penjara 180 bulan dan denda RM194,062.10 oleh Mahkamah Sesyen Kuantan hari ini selepas didapati bersalah atas 10 pertuduhan memberi kontrak pembekalan makanan bernilai RM36,279.69 kepada syarikat milik isterinya.
Hakim Datuk Ahmad Zamzani Mohd Zain membuat keputusan itu selepas pihak pembelaan gagal menimbulkan keraguan munasabah terhadap pertuduhan tersebut.
Semua hukuman penjara itu diperintahkan berjalan serentak menyaksikan tertuduh Sheikh Hassan Sheikh Zainuddin,57, menjalani hukuman penjara selama 18 bulan bermula tarikh sabitan.
Mahkamah turut memerintahkan tertududuh dihukum penjara lima tahun jika gagal membayar denda.
Berdasarkan pertuduhan bapa kepada tiga anak itu didapati bersalah menggunakan kedudukannya dengan mencadangkan syarikat Puncak Cahaya Azam Enterprise, milik isterinya bagi pembelian dan penyediaan makanan untuk pelbagai program serta operasi melibatkan anggota bomba di balai tempat dia berkhidmat.
Kesalahan itu dilakukan antara Mac 2014 dan 3 Ogos 2015 dengan setiap satu kontrak bernilai RM1,075 hingga RM7,500.

Antara kontrak itu melibatkan penyediaan makanan untuk anggota bomba yang terlibat dengan operasi pembinaan semula rumah terbakar, operasi memadam kebakaran hutan dan bencana banjir.
Tertuduh yang beralamat di Jalan Kampung Jawa di Kuantan didapati bersalah mengikut Seksyen 23 Akta Suruhanjaya Pencegahan Rasuah Malaysia (SPRM) 2009 yang boleh dihukum menerusi Seksyen 24 akta sama, iaitu boleh dipenjara hingga 20 tahun dan denda RM10,000 atau lima kali ganda nilai suapan, yang mana lebih tinggi, jika sabit kesalahan.
Dalam sesi penghakiman, Ahmad Zamzani berkata, keputusan sabitan dan hukuman dibuat selepas menilai keterangan 18 saksi pendakwaan dan tiga saksi mewakili pembelaan, bukti-bukti serta hujahan bertulis daripada kedua-dua pihak.
Pada prosiding itu, Ahmad Zamzani turut membenarkan permohonan peguam G. Ravishankar yang mewakili Sheikh Hassan untuk menangguhkan pelaksanaan hukuman sementara menunggu rayuan di Mahkamah Tinggi.
Rayuan perlu difailkan dalam tempoh 14 hari oleh tertuduh dan jaminan dinaikkan daripada RM5,000 kepada RM10,000. -KOSMO! ONLINE


Peniaga tak sempat buka kedai, maut dirempuh kereta
Oleh DIYANATUL ATIQAH ZAKARYA

16 Mac 2022, 4:07 pm
MELAKA – Seorang peniaga di pasar borong tidak sempat membuka kedai sayurnya selepas maut dalam nahas di Jalan Telok Mas – Alai di sini awal pagi tadi.
Dalam kejadian pukul 3.45 pagi itu, mangsa, Muhammad Farihin Mohd. Lazan, 30, yang juga merupakan bapa kepada dua anak masing-masing berusia sembilan bulan dan empat tahun disahkan meninggal dunia di lokasi.
Ketua Jabatan Siasatan dan Penguatkuasaan Trafik (JSPT) negeri, Superintendan Hasan Basri Yahya berkata, kemalangan berlaku apabila motosikal ditunggangi mangsa dirempuh sebuah Proton Wira.
Katanya, ketika kejadian, mangsa yang menunggang motosikal jenis Yamaha Ego LC dalam perjalanan dari arah Bukit Tembakau ke Pasar Borong Melaka di Batu Berendam.
“Setiba di lokasi, motosikal mangsa telah dirempuh sebuah Proton Wira yang hilang kawalan sebelum terbabas masuk ke laluan bertentangan.
“Akibat kemalangan itu, mangsa telah terpelanting dan meninggal dunia kerana mengalami kecederaan parah di kepala serta dada,” katanya.

Tambahnya, kereta terlibat juga terbabas sehingga memasuki kawasan Balai Raya Telok Mas sebelum terbalik.
“Pemandu kereta berusia 33 tahun bagaimanapun hanya mengalami luka-luka di mata dan kaki. Sampel darah pemandu juga telah diambil di Hospital Melaka yang akan dihantar ke Jabatan Kimia Melaka untuk tindakan lanjut,” katanya.
Ujarnya, mayat mangsa telah dibawa ke Jabatan Forensik Hospital Melaka untuk ujian Covid-19 dan disahkan positif.
Katanya, proses bedah siasat akan dilakukan di Hospital Kluang, Johor dan kes disiasat mengikut Seksyen 41(1) Akta Pengangkutan Jalan 1987. -KOSMO! ONLINE


Snoop Dogg, Joe Flizzow nyanyi lagu tema JDT
Oleh MOHD. HAIKAL ISA

17 Mac 2022, 9:43 pm
JOHOR BAHRU – Kelab bola sepak gergasi tanah air, Johor Darul Ta’zim (JDT) terus mencipta fenomena tersendiri apabila menjalin kolaborasi strategik dengan Universal Music Asia Tenggara dan syarikat rakaman Def Jam menerusi penghasilan lagu tema berjudul Pioneers menampilkan penyanyi rap ternama dunia, Snoop Dogg.
Pemilik kelab bola sepak tersebut, Tunku Mahkota Johor (TMJ), Tunku Ismail Sultan Ibrahim bertitah, JDT sentiasa komited untuk memberikan yang terbaik demi kemajuan kelab bola sepak dinaunginya.
“Apabila bercakap tentang kelab JDT, saya dah cakap berulang kali, ini bukan hanya sebuah kelab bola sepak.
“JDT merupakan sebuah empayar. Saya tidak hanya cipta sebuah kelab bola sepak yang biasa-biasa tetapi mempunyai aspirasi dikenali di peringkat antarabangsa.
“Itulah idea penubuhan JDT, sebuah kelab bola sepak yang bagi saya, mempunyai cerita penuh inspirasi,” titah baginda.

View this post on Instagram

A post shared by snoopdogg (@snoopdogg)

TMJ turut memaklumkan, pada awal penubuhan JDT, ramai yang memandang enteng tentang masa depan kelab tersebut yang diramalkan hanya mungkin bertahan untuk beberapa tahun sahaja namun, lain dibuktikannya.
“Saya akan buat tidak kira berapa ramai yang tidak percaya tentang projek kami. Ramai orang meramalkan bahawa kelab ini hanya akan bertahan untuk tempoh dua tahun. Hari ini, kami dah berusia 10 tahun dan kami semakin kuat hari demi hari.
“Bina kelab bola sepak perkara yang paling susah adalah untuk mendapatkan hasilnya. Untuk mendapat hasil dan wujud bersama secara komersial, ia sesuatu yang kita tak boleh jangka kemungkinannya.
“Kadang-kadang saya cubit diri saya sendiri apa yang berlaku sekarang adalah sesuatu yang nyata. Sekarang dah jadi satu kelab yang hebat dan semakin bergerak ke hadapan, kami akan terus komited memperkenalkan jenama yang dibangunkan ke serata dunia,” jelas TMJ.
Snoop menerusi Instagramnya yang memiliki 71.2 juta pengikut turut berkongsi video muzik Pioneers dengan memetik antara bait lirik dalam lagu berkenaan: “Vision without execution is just a hallucination. (visi tanpa pelaksanaan hanyalah satu halusinasi).”
Tunku Ismail (kiri), Pengarah Urusan Universal Music Malaysia, Kim Lim dan Joe Flizzow bergambar bersama selepas mendatangani perjanjian pengedaran keluaran lagu Pioneers oleh Snoop Dogg dan Joe sebagai lagu tema rasmi JDT 2022 di Ibu Pejabat kelab bola sepak berkenaan.
Pioneers nyanyian Snoop dan Joe Flizzow, diterbitkan oleh SonaOne sementelah lirik lagu diilhamkan daripada kesungguhan dan kegigihan JDT dalam menetapkan standard baharu bola sepak di Malaysia serta kejayaan yang dicapai sejak 2013.
Rakaman vokal dirakamkan di Los Angeles, Amerika Syarikat dan Kuala Lumpur manakala proses susunan lagu dan adunan muzik dilakukan di Los Angeles.
Video muzik Pioneers yang dilancarkan pada hari ini dilancarkan dalam semua akaun media sosial rasmi JDT dan saluran YouTube JDT TV.
Untuk maklumat lanjut, layari www.johorsoutherntigers.my dan akaun media sosial JDT. – KOSMO! ONLINE


Aplikasi Hijrah Diri Jakim diserang penyokong LGBT
Oleh MOHD. HUSNI MOHD. NOOR

17 Mac 2022, 10:50 pm
PUTRAJAYA – Jabatan Agama Islam Malaysia (Jakim) diarahkan supaya mendapatkan penjelasan Suruhanjaya Komunikasi dan Multimedia (MCMC) susulan tindakan Google Play mengeluarkan aplikasi Hijrah Diri daripada platform berkenaan.
Menteri di Jabatan Perdana Menteri (Hal Ehwal Agama), Datuk Idris Ahmad berkata, beliau dimaklumkan bahawa aplikasi berkenaan sudah dikeluarkan daripada Google Play.
Beliau berkata, aplikasi dibangunkan oleh Jakim itu bertujuan mengajak golongan lesbian, gay, biseksual, transgender dan pelik (LGBT) kembali kepada fitrah diri.
“Saya telah mengarahkan pihak Jakim supaya berhubung dengan pihak MCMC untuk penjelasan dan tindakan selanjutnya.
“Saya mohon doa semua umat Islam dan rakyat Malaysia, agar usaha kecil kami untuk mengajak manusia kembali kepada Allah SWT dipermudahkan,” katanya menerusi hantaran di laman Facebook hari ini.
Jelas beliau, pihaknya menyifatkan tindakan Google Play itu sebagai sangat mendukacitakan apabila sebuah aplikasi untuk menarik manusia kembali kepada fitrah diri dinafikan oleh golongan tertentu.

Idris berkata, beliau mendapati banyak lagi aplikasi yang mendorong kepada maksiat telah berleluasa dengan megah di peranti-peranti, yang kian merosak jiwa umat Islam dan anak muda masa kini.
Hijrah Diri ialah sebuah aplikasi inisiatif Jakim bersama Yayasan Ihtimam Malaysia untuk membantu golongan LGBTQ kembali kepada fitrah. – KOSMO! ONLINE


Banjir: Bomba selamatkan 18 penduduk Renggam
Oleh NUR NABILAH RAHMAT

17 Mac 2022, 10:02 pm
KLUANG – Hujan lebat sehingga berlaku banjir kilat menyebabkan 18 individu daripada lima keluarga di Kampung Senda Renggam di sini terpaksa diselamatkan petang tadi.
Menurut Komander Operasi, Pegawai Bomba Kanan II KUP Ismail Rahmat, dalam kejadian pada pukul 5 petang itu, air paras pinggang menyebabkan mangsa yang berusia 20 hingga 30-an termasuk seorang kanak-kanak dipindahkan.
Jelasnya, mangsa kemudiannya ditempatkan di pusat pemindahan sementara (PPS) Sekolah Kebangsaan Jubli Renggam di sini.
“Jabatan Bomba dan Penyelamat Malaysia (JBPM) Negeri Johor telah menerima panggilan pukul 5.05 petang memaklumkan berlakunya banjir kilat di Jalan Senda dan Jalan Damai, Renggam.
“Seramai 18 orang mangsa daripada lima keluarga terdiri daripada 16 lelaki dewasa, seorang wanita dewasa dan seorang kanak-kanak perempuan,” katanya dalam satu kenyataan di sini.
Ismail berkata, keadaan air mulai surut dan tidak hujan namun operasi dan pemantauan masih dijalankan hingga keadaan dipastikan selamat. -KOSMO! ONLINE


‘Penyewa dari neraka’ tampal pelekat dinding seluruh rumah
Oleh KOSMO!

17 Mac 2022, 10:00 pm
LONDON – Seorang penghias dalaman di Britain mendedahkan satu kejadian ketika dia terpaksa mencabut pelekat-pelekat dinding yang sengaja ditampal oleh bekas penyewa, lapor portal berita MailOnline semalam.
Tindakan tersebut dilakukan sebagai cara membalas dendam selepas dihalau oleh pemilik rumah.
Menurut Simon Moore, dia dipanggil untuk membersihkan kediaman paling teruk yang pernah ditemui di sebuah pangsapuri yang memiliki dua bilik tidur dan satu bilik air di bandar Weston.
Pemilik rumah berkenaan sebelum itu menghadapi masalah untuk mengusir penyewa selepas dia berhenti membayar sewa selama berbulan-bulan.
Sebelum mengosongkan kediaman itu, penyewa berkenaan bertindak menampal pelekat-pelekat pada setiap dinding bilik, tingkap dan siling untuk membalas dendam.
Tindakan itu dikatakan bertujuan untuk menimbulkan kerugian maksimum kepada pemilik rumah tanpa merosakkan mana-mana kelengkapan rumah atau lantai. Ia dilakukan supaya dapat mengelak daripada melakukan kerosakan jenayah dan kemungkinan untuk didakwa.

“Saya terkejut setelah melihatnya. Mereka menghantar gambar terlebih dahulu supaya saya tahu keadaan rumah itu tetapi ia masih mengejutkan.
“Ia adalah pekerjaan yang paling teruk pernah kami terima. Biasanya hanya kesan kotor ditemui di dinding, tetapi ini adalah lebih teruk,’’ kata Moore.
Pemilik syarikat Mendip Decorators yang berpangkalan di Bristol itu berkata, pekerjaan tersebut memerlukan dua pekerjanya untuk membersihkan rumah itu selama lima hari dan menelan belanja sebanyak £2,000 (RM11,042). – Agensi


Budak lemas kereta terjunam dalam tali air
17 Mac 2022, 11:20 pm
PASIR SALAK – Seorang kanak-kanak lelaki lima tahun lemas selepas kereta Honda City dinaiki terjunam ke dalam tali air di Kampung Bukit Chawi, Kampung Gajah di sini hari ini.
Ibu serta adik mangsa berumur empat tahun pula terselamat dan mengalami kecederaan.
Mereka dipercayai dalam perjalanan dari Kampung Gajah menghala Seberang Perak sebelum kereta itu terbabas kerana mengelak lopak air.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 5.19 petang.
Menurut jurucakap tersebut, anggota bersama jentera dari Balai Bomba dan Penyelamat (BBP) Kampung Gajah telah dikejarkan ke tempat kejadian.
“Kereta Honda City dinaiki tiga beranak itu dipercayai terbabas masuk ke dalam tali air pada kedalaman 3.65 meter.

“Dua mangsa diselamatkan orang awam yang berada di lokasi manakala kanak-kanak lelaki itu berada di dalam kereta,” ujarnya.
Operasi menyelamatkan kanak-kanak itu turut dibantu anggota BBP Teluk Intan dan Pasukan Penyelamat Di Air (PPDA) Teluk Intan.
Kata jurucakap itu, operasi mulanya dilakukan secara atas permukaan untuk mengesan kedudukan kereta sebelum selaman anggota PPDA berjaya menjumpai mangsa pada pukul 8.12 malam.
“Usaha mengeluarkan mangsa dari kenderaan dilakukan manakala pemeriksaan petugas kesihatan mengesahkan kanak-kanak itu telah meninggal dunia.
“Mayat mangsa kemudian diserahkan kepada pihak polis untuk tindakan selanjutnya dan operasi tamat sepenuhnya pada pukul 9.03 malam,” ujarnya. – KOSMO! ONLINE


Bandar Bentong dilanda banjir kilat
Oleh ABDUL RASHID ABDUL RAHMAN

17 Mac 2022, 11:59 pm
BENTONG – Hujan lebat sejak pukul 5 petang tadi menyebabkan berlaku kejadian banjir kilat di sekitar bandar Bentong dan beberapa buah kampung berhampiran Sungai Penjuring di sini sebentar tadi.
Antara kampung yang terjejas adalah Kampung Perting, Kampung Kemansur, Kampung Repas, Kampung Chamang dan Kampung Sungai Penjuring.
Air dari Sungai Penjuring mula melimpah ke kawasan bandar Bentong kira-kira pukul 10 malam sebelum mula surut kira-kira pukul 11.30 malam.
Kejadian telah menimbulkan kegemparan dalam kalangan penduduk di daerah ini yang baru sahaja berhadapan kejadian banjir besar pada penghujung tahun lalu.
Seorang penduduk Kampung Chegar Medang dikenali sebagai Ani berkata, dia mengemas barang dan menyimpannya di dalam kereta sebagai persediaan untuk berpindah ke tempat selamat.
“Saya risau kerana air sungai Marong sudah hampir ke jalan dan kawasan bandar telah dinaiki air manakala bahagian dapur rumah saya juga mula dinaiki air,” katanya. -KOSMO! ONLINE


Polis cari Liyana disyaki sebar berita palsu
Oleh ZAKI SALLEH

17 Mac 2022, 9:54 pm
IPOH – Polis sedang mengesan seorang wanita setelah gagal hadir ke mahkamah atas pertuduhan membuat kenyataan yang mengakibatkan kegentaran awam pada 28 September tahun lalu.
Ketua Polis Perak, Datuk Pahlawan Mior Faridalathrash Wahid berkata, individu tersebut, Liyana Razali dengan alamat terakhir di Taman Seri Andalas, Klang, Selangor.
Menurut beliau, wanita itu sebelum ini disiasat kerana didakwa mengeluarkan kenyataan bahawa dua pelajar meninggal dunia akibat suntikan vaksin Covid-19.
“Setelah siasatan lengkap dijalankan didapati kenyataan yang dikeluarkan itu tidak benar.
“Polis telah merujuk kertas siasatan kepada Pejabat Timbalan Pendakwaraya di Putrajaya dan arahan dikeluarkan supaya dia dituduh dibawah Seksyen 505(B) Kanun Keseksaan,” ujarnya dalam kenyataan di sini.
Bagaimanapun, pada 21 Januari lalu wanita itu gagal hadir ke mahkamah sepertimana notis pemberitahuan yang diserahkan kepadanya.

Mahkamah juga telah memberi tarikh baharu pada 10 Februari lalu tetapi penama masih gagal hadir.
Jelas Mior Faridalathrash, susulan itu satu waran tangkap telah dikeluarkan oleh mahkamah.
“Usaha polis untuk mengesan dan menghubungi wanita itu juga gagal.
“Justeru, pihak polis mengalu-alukan sebarang maklumat daripada orang awam untuk membantu mengesannya bagi tindakan sellanjut,” ujarnya.
Sebarang maklumat boleh disalurkan kepada Ketua Bahagian Siasatan Jenayah, Ibu Pejabat Polis Daerah Ipoh, Deputi Superintendan Mohd. Zulkefly Mohd. Mukhtar ditalian 012-4336 999. – KOSMO ONLINE


Kejadian tanah runtuh berlaku lagi
17 Mac 2022, 11:50 pm
PETALING JAYA – Hujan lebat berterusan menyebabkan berlaku satu lagi kejadian tanah runtuh di Jalan Pangsun, Kampung Padang Lubuk Kelubi, Hulu Langat sebentar tadi.
Kejadian kira-kira pukul 8.54 malam itu membabitkan runtuhan tanah dengan ketinggian 10 meter berhampiran sebuah rumah yang didiami enam sekeluarga.
Pengarah Bomba Selangor, Norazam Khamis berkata, pihaknya menerima panggilan kecemasan kira-kira pukul 8.54 malam sebelum sepasukan pegawai dan anggota bersama jentera dari Balai Bomba dan Penyelamat Bandar Tun Hussein Onn dikerah ke lokasi kejadian.
“Berdasarkan laporan awal, runtuhan dengan ketinggian 10 meter itu berlaku susulan hujan lebat pada petang tadi yang menyebabkan air bertakung pada paras buku lali.
“Semua penghuni di rumah berkenaan yang terdiri daripada empat dewasa (dua lelaki dan dua perempuan) dan dua kanak-kanak lelaki telah berpindahkan ke sebuah inap desa berhampiran bagi memastikan keselamatan mereka terjaga,” katanya dalam kenyataan di sini hari ini.
Norazam memberitahu, pihaknya akan terus melakukan pemantauan di lokasi dan sehingga kini, tiada lagi runtuhan berlaku di lokasi kejadian walaupun keadaan cuaca masih lagi hujan renyai. – KOSMO! ONLINE.


Aktiviti sukan, kokurikulum secara bersemuka di sekolah dibenarkan
Oleh LUQMAN RIDHWAN MOHAMED NOR

17 Mac 2022, 10:27 pm
PUTRAJAYA – Aktiviti sukan dan kokurikulum secara bersemuka di kawasan sekolah yang melibatkan guru serta murid sekolah berkenaan adalah dibenarkan mulai 21 Mac ini.
Kementerian Pendidikan dalam satu kenyataan berkata, pihaknya telah membuat beberapa penambahbaikan ke atas tatacara pelaksanaan aktiviti sukan dan kokurikulum di dalam Garis Panduan Pengurusan dan Pengoperasian Sekolah 3.0.
Katanya, ini termasuklah membenarkan pelaksanaan aktiviti sukan dan kokurikulum yang melibatkan individu atau berkumpulan secara bersemuka di kawasan sekolah.
“Dalam hal ini, guru, jurulatih atau pengajar yang terlibat dalam aktiviti sukan dan kokurikulum secara bersemuka bersama murid hendaklah lengkap divaksin.
“Annex berkaitan Pelaksanaan Aktiviti Sukan dan Kokurikulum ini boleh diperoleh melalui pautan https://www.moe.gov.my/muat-turun/kenyataan-media/km2022/5084-annex-sukan-kokurikulum-bersemuka-kpm/file,” katanya hari ini.
KPM berkata, pihaknya turut membenarkan penganjuran aktiviti, pertandingan atau kejohanan sukan dan kokurikulum.

Bagaimanapun, katanya, pelaksanaannya adalah terhad dalam kawasan sekolah dan hanya melibatkan murid, guru, jurulatih atau pengajar sekolah berkenaan sahaja.
“Pelaksanaan aktiviti sukan dan kokurikulum dalam kawasan sekolah yang melibatkan agensi luar pula perlu mendapat kebenaran KPM.
“Dalam hal ini, KPM berhak membatalkan sebarang penganjuran atau penyertaan dalam aktiviti, pertandingan sukan dan kokurikulum jika didapati penganjur tidak mengikut ketetapan KPM,” katanya.
KPM turut menegaskan bahawa semua aktiviti sukan dan kokurikulum secara bersemuka dalam kawasan sekolah hendaklah mematuhi garis panduan Annex Pelaksanaan Aktiviti Sukan dan Kokurikulum.
Menurutnya, ia juga perlu mematuhi prosedur operasi standard (SOP) yang ditetapkan oleh Kementerian Kesihatan (KKM) dan Majlis Keselamatan Negara.
“Institusi pendidikan bawah KPM dalam kenyataan media ini turut merujuk kepada institusi pendidikan swasta yang berdaftar bawah KPM bagi kategori sekolah dan kategori pusat.
“KPM menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri,” katanya. – KOSMO! ONLINE


Sungai Bentong di Pahang lepasi paras bahaya
Oleh HARRITH HISHAM

17 Mac 2022, 11:26 pm
PETALING JAYA – Paras air sungai di Pahang dan Johor direkodkan melebihi paras bahaya susulan hujan lebat berterusan sejak petang tadi.
Menurut laman web info banjir Jabatan Pengairan dan Saliran (JPS), setakat pukul 10.45 malam tadi, kedua-dua sungai tersebut dilaporkan menunjukkan trend meningkat.
Stesen Sungai Bentong di Kuala Marong, Pahang mencatatkan bacaan 90.15 meter melebihi paras bahaya (m) berbanding bacaan normal iaitu 86 m.
Sementara itu, stesen Sungai Skudai di Kampung Laut, Johor Bahru turut merekodkan bacaan melepasi paras bahaya iaitu 3.19 m berbanding 1.0 m bacaan normal.
Terdahulu, MetMalaysia mengeluarkan amaran ribut petir dan hujan lebat bagi 10 negeri di semenanjung termasuk Sabah dan Sarawak sehingga pukul 2 pagi nanti. – KOSMO!ONLINE


Yew Sin, Ee Yi gagal ke suku akhir All England
Oleh MUHAMMAD ZUHAILY BADLISHAH

17 Mac 2022, 8:31 pm
KUALA LUMPUR – Hasrat beregu profesional negara, Ong Yew Sin-Teo Ee Yi untuk mara ke suku akhir Kejohanan Badminton Seluruh England (All England) tahun ini tidak kesampaian.
Ia ekoran kekalahan beregu negara di ranking ke-11 dunia itu kepada pasangan Indonesia, Muhammad Shohibul Fikri dan Bagas Maulana 22-24, 21-13, 17-21 pada pusingan kedua All England di Utilita Arena Birmingham sebentar tadi.
Kekalahan itu menyaksikan Yew Sin-Ee Yi gagal memperbaiki pencapaian edisi tahun lalu selepas mereka tewas straight-set kepada beregu Jepun, Hiroyuki Endo-Yuta Watanabe 10-21, 19-21 di pusingan kedua.
Kini, wakil beregu lelaki negara cuma tinggal Aaron Chia-Soh Wooi Yik yang akan turun ke gelanggang menentang He Jiting-Tan Qiang dari China awal pagi nanti.
Ia selepas juara baharu Terbuka Jerman, Goh Sze Fei-Nur Izzuddin Rumsani dan Tan Kian Meng-Tan Wee Kiong tumpas kepada lawan masing-masing di pusingan pertama semalam. – KOSMO! ONLINE


Lelaki tunjuk isyarat lucah adalah video lama
Oleh NORHAYATI YAHAYA

17 Mac 2022, 9:28 pm
KLANG – Sebuah video tular memaparkan imej seorang lelaki menunjukkan isyarat lucah dan memecahkan cermin kereta merupakan video lama.
Ketua Polis Daerah Klang Selatan, Asisten Komisioner Cha Hoong Fong berkata, video berdurasi 56 saat itu didapati tular pukul 9.15 pagi tadi selepas dimuat naik pemilik akaun Twitter, Nan Manjoi.
“Hasil siasatan mendapati kejadian tersebut berlaku di hadapan Balai Polis Pandamaran di sini pada tahun 2018,” katanya dalam kenyataan hari ini.
Menurutnya, berdasarkan kes yang berlaku pukul 3.30 petang pada 31 Ogos 2018 mendapati suspek memarahi, memaki hamun serta menunjukkan isyarat lucah ke arah seorang wanita tempatan selepas mennuduh mangsa melanggar motosikalnya.
Ujar beliau, mangsa yang berasa takut terus menghala ke Balai Polis Pandamaran dan diekori oleh suspek.
“Suspek masih tidak berpuas hati lalu memaki serta menunjukkan isyarat lucah terhadap wanita tersebut termasuk membaling sebuah kon dan seketul batu ke arah cermin kereta mangsa sebelum melarikan diri,” katanya.

Jelasnya, suspek berusia 23 tahun itu kemudiannya ditahan pukul 8 malam pada 15 Ogos 2018 di Bandar Sri Damansara, Petaling Jaya.
Katanya, kes tersebut telah dituduh di Mahkamah Klang pada 20 Ogos 2018 dengan suspek dikenakan hukuman penjara selepas gagal membayar denda berjumlah RM5,000. -KOSMO!ONLINE


Tiada pertuduhan ke atas pemandu lori tular pukul anak tiri
Oleh MOHD YUNUS YAKKUB

17 Mac 2022, 9:39 pm
SHAH ALAM – Kes melibatkan seorang pemandu lori yang tular memukul anak tirinya pada minggu lalu diklasifikasi sebagai tiada tindakan lanjut (NFA).
Ketua Polis Daerah Shah Alam, Asisten Komisioner Baharudin Mat Taib berkata, ini selepas pengadu (ibu kanak-kanak) itu telah menarik balik laporan tersebut.
“Kertas siasatan telah dirujuk kepada Timbalan Pendakwa Raya Selangor pada 14 Mac lalu dan berkeputusan NFA selepas pengadu dalam kes ini telah buat laporan polis untuk tarik balik kes.
“Ini kerana pengadu sedang mengandung dua bulan dan tidak mahu meneruskan kes ini,” katanya dalam kenyataan hari ini.
Justeru, Baharudin menasihatkan orang ramai agar tidak membuat sebarang spekulasi berhubung dengan video ini lagi.
Kosmo! sebelum ini melaporkan suspek berusia 30 tahun itu telah ditangkap pada 12 Mac lalu dan kemudian direman selama tiga hari.

Ini susulan suspek didakwa telah memukul anak tirinya yang merupakan kanak-kanak lelaki berusia lima tahun dan video berdurasi dua minit 50 saat itu tular di aplikasi WhatsApp. -KOSMO!ONLINE


Majikan tidak pohon perakuan penginapan pekerja asing
Oleh ISWAN SHAFIQ ISA

17 Mac 2022, 8:20 pm
SEBERANG PERAI – Tidak membuat permohonan perakuan penginapan terhadap pekerja, namun pada masa yang sama mampu menyediakan penginapan kepada 14 orang pekerja tempatan dan asing termasuk dari Laos, Indonesia dan Nepal.
Itu antara kesalahan yang dikesan dalam Op Banteras yang dijalankan secara bersepadu oleh Jabatan Tenaga Kerja (JTK) Pulau Pinang bersama beberapa agensi penguatkuasaan lain di sekitar Tasek Gelugor, di sini hari ini.
JTK negeri dalam satu kenyataan hari ini berkata, kesalahan gagal membuat perakuan penginapan itu akan disiasat dibawah Seksyen 24D dan Akta 446.
Katanya, majikan itu juga akan disiasat dibawah Peraturan Akta 446 kerana gagal mematuhi kehendak minimum penginapan untuk pekerja seperti yang digariskan dalam peraturan sebelum ini.
Ujar kenyataan itu, kesalahan lain yang turut dikesan dalam operasi itu ialah dibawah Perintah Gaji Minimum 2020 iaitu majikan gagal mematuhi kehendak gaji minimum RM1200 ketika diperiksa.
“Selain itu, terdapat juga pelanggaran dibawah Akta Kerja 1955 apabila kita mendapati ada majikan yang gagal menyimpan daftar pekerja serta gagal menyerahkan salinan kontrak perkhidmatan kepada pekerja.

“Pada masa yang sama, ada majikan yang menetapkan waktu bekerja melebihi 12 jam sehari serta gagal melaporkan penggajian pekerja asing seperti yang dipinta,” kata kenyataan itu. – KOSMO! ONLINE


Isu 40 peratus hasil Sabah belum muktamad
Oleh HARRITH HISHAM

17 Mac 2022, 8:50 pm
KUALA LUMPUR – Isu pemberian khas 40 peratus hasil negeri Sabah dikutip kerajaan Persekutuan seperti termaktub dalam Perkara 112C Perlembagaan Persekutuan masih belum muktamad.
Menteri di Jabatan Perdana Menteri (Hal Ehwal Sabah dan Sarawak), Datuk Seri Dr. Maximus Ongkili berkata, perkara itu sebaliknya akan dibincangkan dalam mensyuarat Jawatankuasa Majlis Khas Perjanjian Malaysia 1963 (MA63).
Katanya, mesyuarat itu dijangka diadakan selepas selesai sidang Dewan Rakyat penggal kali ini yang berakhir minggu depan bagi membincangkan keputusan Jawatankuasa Perundingan Bersama (JCC).
“Jadi, kita tunggulah Majlis Khas yang akan diadakan apabila selesai sidang Parlimen pada minggu hadapan,” katanya semasa menggulung perbahasan usul Menjunjung Kasih Titah Diraja di Dewan Rakyat hari ini.
Sementara itu, usul Menjunjung Kasih Titah Diraja diluluskan dengan lebih suara bersetuju selepas 27 kementerian selesai menggulung perbahasan yang berlangsung selama empat hari bermula Isnin lalu. – KOSMO! ONLINE


Mungkin anggapan saya salah terhadap Najib – saksi
Oleh NUZULSHAM SHAMSUDDIN

17 Mac 2022, 8:56 pm
KUALA LUMPUR – Saksi pendakwaan ke-13 memberitahu Mahkamah Tinggi di sini hari ini bahawa beliau mungkin salah ketika beranggapan bahawa Datuk Seri Najib Tun Razak hendak meneruskan penerbitan bon Nota Jangka Sederhana Islam (IMTN) oleh Lembaga Pelaburan Terengganu (TIA).
Bekas Pengarah Bukan Eksekutif 1Malaysia Development Berhad (1MDB), Tan Sri Ismee Ismail berkata, demikian ketika disoal balas oleh peguam Najib, Datuk Hariharan Tara Singh semasa dirujuk surat daripada Setiausaha Sulit Istana Terengganu kepada TIA yang menunjukkan bahawa Najib sendiri bersetuju untuk menggantung penerbitan bon berkenaan.
Menjawab soalan Hariharan bahawa berdasarkan surat itu, adakah beliau bersetuju bahawa Najib tidak mahu teruskan penerbitan bon IMTN, Ismee menjawab, “Ya”.
Sementara itu, dalam prosiding sama, Ismee bersetuju dengan cadangan Hariharan bahawa pertemuan dengan Najib di Langgak Duta yang turut disertai bekas Ketua Pegawai Eksekutif (CEO)1MDB, Datuk Shahrol Azral Ibrahim Halmi diadakan hanya kerana ia berkaitan dengan jaminan kerajaan.
Ismee turut bersetuju dengan cadangan peguam bela bahawa pada ketika itu Najib bukan wakil pemegang saham TIA dan tidak berada dalam kedudukan untuk membuat keputusan.
Hariharan kemudian mencadangkan bahawa Sultan Terengganu, Sultan Mizan Zainal Abidin mahu menggantung penerbitan bon IMTN kerana terdapat beberapa syarat yang tidak dipatuhi, bagaimanapun Ismee berkata, beliau tidak mengingati secara spesifik tetapi Sultan Mizan hanya melahirkan kebimbangan secara umum.

Sementara itu Ismee berkata, beliau dan Shahrol Azral menandatangani resolusi pengarah bagi menggantung penerbitan bon itu di hadapan Sultan Mizan dan kekanda Sultan, Tengku Datuk Rahimah Puteri Ibni Almarhum Sultan Mahmud dalam pertemuan di Istana Terengganu pada 22 Mei 2009.
Katanya selepas pertemuan itu dan  menandatangani resolusi berkenaan, Najib mengarahkan mereka berdua untuk ke rumahnya bagi memaklumkan mengenai pertemuan di Istana Terengganu.
TIA adalah syarikat pelaburan strategik yang kemudian ditukar nama kepada 1Malaysia Development Berhad (1MDB) pada 25 September 2009.
Perbicaraan di hadapan Hakim Datuk Collin Lawrence Sequerah bersambung Isnin ini. -KOSMO! ONLINE


Galak lebih ramai menyumbang kepada sekolah terjejas banjir
Oleh MOHAMAD NAUFAL MOHAMAD IDRIS

17 Mac 2022, 8:26 pm
SHAH ALAM – Kementerian Pendidikan (KPM) menggalakkan sumbangan pelbagai pihak termasuk syarikat korporat dalam membantu sekolah terjejas akibat banjir.
Timbalan Menteri Pendidikan 1, Datuk Dr. Mah Hang Soon berkata, hal ini secara langsung dapat membantu sekolah yang terkesan memperoleh peralatan serta bantuan sepatutnya bagi memastikan perjalanan takwim sekolah lancar.
“Namun, saya difahamkan ada pihak yang memberikan sumbangan secara terus kepada kumpulan sekolah itu, tanpa melalui Pejabat Pendidikan Daerah (PPD).
“Apapun, setinggi penghargaan saya ucapkan kepada semua pihak yang sudi membantu sekolah ini, tidak kira apa bentuk sumbangan sekali pun,” katanya selepas Program Sumbangan Sharp Malaysia kepada KPM di Ibu Pejabat Sharp Malaysia, Seksyen 27, di sini hari ini.
Pada program berkenaan, Sharp Malaysia turut menyumbangkan barangan elektrik bernilai RM388,000 kepada 100 buah sekolah di Selangor dan Pahang yang mengalami bah pada pertengahan Disember tahun lalu.
Sementara itu, Pengarah Urusan Sharp Electronics (Malaysia) Sdn. Bhd. (Sharp Malaysia), Ting Yang Chung berkata, antara barangan elektrik yang diberikan kepada kesemua sekolah itu seperti penghawa dingin, kipas siling, televisyen dan lain-lain lagi. -KOSMO!ONLINE


Pearly-Thinaah bangkit ke suku akhir All England
Oleh MUHAMMAD ZUHAILY BADLISHAH

17 Mac 2022, 8:46 pm
KUALA LUMPUR – Beregu wanita negara, Pearly Tan-M. Thinaah meneruskan cabaran mereka ke suku akhir Kejohanan Badminton Seluruh England (All England).
Kejayaan itu hadir selepas Pearly-Thinaah bangkit menewaskan beregu Jepun, Rin Iwanaga-Kie Nakanishi 18-21, 21-19, 21-16 pada pusingan kedua All England di Utilita Arena Birmingham sebentar tadi.
Beregu negara di ranking ke-15 dunia itu selepas ini bakal bertemu pemenang antara Jeong Na-eu-Kim Hye-Jeong dari Korea Selatan atau pasangan Thailand, Supissara Paewsampran-Puttita Supajirakul di suku akhir malam esok.
Sebagai rekod, Pearly-Thinaah memulakan saingan All England dengan kemenangan straight-set 21-8, 21-12 ke atas beregu dari Brazil, Jaqueline Lima-Samia Lima di pusingan pertama semalam. – KOSMO! ONLINE


Kajian khusus tangani isu Felda dijangka mula Jun ini
Oleh HARRITH HISHAM

17 Mac 2022, 8:42 pm
KUALA LUMPUR – Satu kajian khusus bagi menangani isu komuniti luar bandar Felda sebagai penyelesaian jangka masa panjang dijangka bermula Jun ini.
Menteri di Jabatan Perdana Menteri (Ekonomi), Datuk Seri Mustapa Mohamed berkata, kajian ke arah mentranformasikan kawasan tanah rancangan itu menjadi komuniti yang progresif dan moden membabitkan beberapa badan bukan kerajaan (NGO) serta pihak berkaitan.
“Kajian ini akan membabitkan semua warga Felda termasuk NGO seperti Majlis Belia Felda Malaysia (MBFM) dan Kami Anak Felda (KAF) dan akan bermula tiga bulan lagi.
“Kajian ini juga akan menjadi panduan ke arah kelestarian Felda yang akan meningkatkan nilai komersial kawasan Felda sebagai kawasan yang memberikan peluang aktiviti ekonomi dan pekerjaan serta membentuk generasi baharu Felda yang mampu berdaya saing,” katanya.
Beliau berkata demikian ketika menggulung perbahasan titah Yang di-Pertuan Agong di Dewan Rakyat hari ini.
Dalam pada itu, jelas Mustapa, program Pembasmian Kemiskinan Tegar Keluarga Malaysia (BMTKM) yang bakal bermula bulan depan akan menggunakan pendekatan secara menyeluruh.

Katanya, ‘whole-of-nation approach’ (pendekatan keseluruhan negara) itu adalah pendekatan dari bawah ke atas serta penyelesaian kemiskinan secara bersasar di peringkat pusat, negeri dan daerah.
“Ia melibatkan kerjasama pelbagai pihak termasuk penyertaan pelbagai kementerian dan agensi, pentadbiran kerajaan negeri dan daerah, sektor swasta dan industri, syarikat berkaitan kerajaan (GLC), pertubuhan masyarakat sivil (CSO) dan organisasi berasaskan komuniti (CBO) serta akademi.
“Aktiviti peningkatan ekonomi, penjanaan pendapatan dan pembangunan kapasiti serta minda yang sesuai akan dilaksanakan berdasarkan potensi lokaliti dan profil ketua isi rumah miskin tegar,” katanya. – KOSMO! ONLINE


Berpuluh bayi kaedah ibu tumpang terkandas di Kiev
Oleh KOSMO!

17 Mac 2022, 9:00 pm
KIEV – Berpuluh-puluh bayi yang dilahirkan menggunakan kaedah ibu tumpang dilaporkan terkandas dan sedang dijaga di sebuah klinik sementara di pinggir bandar Kiev, lapor akhbar The Sun UK semalam.
Menurut laporan, keadaan yang terlalu bahaya menyukarkan kemasukan pasangan suami isteri untuk mengambil 21 bayi itu di tengah-tengah serangan udara yang berlaku.
Seorang jururawat, Oksana Martynenko bersama rakan-rakan sekerjanya dilaporkan menjaga bayi-bayi berkenaan di ruang bawah tanah.
“Kami tidak boleh meninggalkan bayi-bayi ini. Bukan salah ibu bapa mereka kerana tidak boleh datang mengambil bayi-bayi ini,” kata Martynenko.
Hanya dua pasangan dari Jerman dan Argentina setakat ini berjaya mengambil bayi-bayi mereka. Tidak dijelaskan bila pasangan tersebut dibenarkan membawa keluar bayi mereka ke luar negara.
Ukraine merupakan sebuah hab ibu tumpang antarabangsa yang melahirkan beribu-ribu bayi setiap tahun.

“Kami tidak mempunyai masa untuk berehat. Ia sangat sukar,’’ kata seorang jururawat yang keletihan bernama Antonina Yefymovych. – Agensi


Hujan lebat, ribut petir di 11 negeri malam ini
Oleh NOR AZIAH MAT NOH

17 Mac 2022, 8:11 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat serta ribut petir melibatkan 11 negeri di Semenanjung termasuk Sabah dan Sarawak malam ini.
MetMalaysia dalam satu kenyataan berkata, keadaan cuaca buruk dijangka melanda negeri Kedah di daerah Kubang Pasu, Kota Setar, Pokok Sena, Padang Terap, Yan, Pendang, Kuala Muda, Kulim dan Bandar Baharu.
“Sementara itu, cuaca yang sama turut dijangka berlaku di negeri Perak melibatkan kawasan Kerian, Larut, Matang Dan Selama, Kuala Kangsar, Kinta, Perak Tengah, Kampar, Hilir Perak, Batang Padang dan Muallim.
“Di Johor pula, kawasan yang terlibat termasuk Tangkak, Muar, Batu Pahat serta keseluruhan negeri Pulau Pinang,” katanya dalam satu kenyataan hari ini.
Selain itu, cuaca yang buruk turut dijangka melanda di keseluruhan Kuala Lumpur dan Selangor termasuk Hulu Selangor, Gombak serta Hulu Langat manakala di Negeri Sembilan pula melibatkan Jerebu, Seremban, Kuala Pilah, Jempol dan Tampin.
Jelas MetMalaysia, kawasan Pantai Timur yang mengalami keadaan hujan lebat serta angin kencang melibatkan daerah Gua Musang di negeri Kelantan serta Tanah Tinggi Cameron, Lipis, Raub dan Bentong di Pahang.

“Di Sarawak pula melibatkan Sarikei (Pakan, Julau), Kapit (Belaga), Miri (Subis, Miri, Marudi) serta Limbang manakala di Sabah termasuk kawasan Pedalaman (Sipitang, Tenom, Nabawan, Keningau) dan Papar di Pantai Barat.
“Amaran dikeluarkan apabila terdapat tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam,” katanya lagi. – KOSMO! ONLINE


Tujuh PATI dicekup bersembunyi di kandang lembu
Oleh ISKANDAR SHAH MOHAMED

17 Mac 2022, 7:19 pm
KUALA SELANGOR – Tujuh pendatang asing tanpa izin (PATI) gagal bersembunyi di sebuah kandang lembu apabila dicekup pihak berkuasa di pesisir pantai Tambak Jawa, Jeram, di sini hari ini.
Kesemua mereka termasuk dua wanita berusia 21 hingga 54 tahun dari Tanjung Balai, Indonesia itu diberkas pukul 7.45 pagi selepas dikatakan baharu tiba di negara ini dengan menaiki bot.
Pegawai Pemerintah Batalion 4 Pasukan Gerakan Am (PGA), Superintendan Rizal Mohamed berkata, siasatan mendapati
warga asing itu membayar kira-kira RM2,000 hingga RM3,000 untuk masuk ke negara ini.
Katanya, mereka mendakwa mahu bekerja sebagai buruh binaan dan pembantu rumah.
“Semua mereka memasuki negara ini menerusi laluan laut yang tidak diwartakan dengan menggunakan bot dan gagal mengemukakan dokumen pengenalan diri yang sah.
“PATI itu ditemui di kandang lembu berpagar di pesisiran pantai yang dianggap mereka mudah untuk bersembunyi,” katanya dalam kenyataan hari ini.

Tambah beliau, kesemua tangkapan dibawa ke Ibu Pejabat Polis Daerah (IPD) Kuala Selangor untuk tindakan lanjut dan kes berkenaan diklasifikasikan mengikut Akta Imigresen 1959/63. -KOSMO!ONLINE


Sampel hasilan daging pasaran tempatan capai status dibenarkan
Oleh SITI A'ISYAH SUKAIMI

17 Mac 2022, 6:45 pm
PUTRAJAYA – Hasil analisis yang telah dijalankan terhadap 207 sampel produk hasilan daging termasuk sosej di pasaran tempatan dan pintu masuk mendapati kesemuanya mematuhi tahap ditetapkan.
Pengarah Kanan Keselamatan dan Kualiti Makanan, Mohd. Salim Dulatti berkata, analisis yang dijalankan itu bagi mengetahui tahap kandungan nitrit susulan laporan oleh Pentadbiran Makanan dan Ubat (FDA), Thailand mengenai produk sosej diuji mengandungi nitrit melebihi paras dibenarkan oleh FDA Thailand.
“Bagaimanapun, Bahagian Keselamatan dan Kualiti Makanan (BKKM) sedang mendapatkan maklumat lanjut daripada pihak kedutaan Thailand berkenaan produk sosej yang terlibat.
“Justeru, bagi melindungi kesihatan pengguna, Kementerian Kesihatan (KKM) akan meneruskan pemantauan keselamatan makanan di pasaran tempatan dan pintu masuk negara agar ia mematuhi Akta Makanan 1983 dan peraturan-peraturan di bawahnya,” katanya dalam satu kenyataan di sini hari ini.
Terdahulu, media melaporkan seramai 14 kanak-kanak di Thailand mengalami methemoglobinemia iaitu sejenis penyakit gangguan darah selepas makan sosej tersebut.
Dalam pada itu, Mohd. Salim berkata, nitrit adalah sejenis bahan pengawet makanan yang sering digunakan dalam produk hasilan daging bagi merencatkan pertumbuhan bakteria di samping menyerlahkan warna makanan.

“Pengambilan nitrit pada kadar berlebihan boleh menyebabkan seseorang itu cepat merasa letih dan penat, sukar untuk bernafas, pening dan sakit kepala, berdebar-debar serta kelihatan pucat.
“Di Malaysia, produk hasilan daging (manufactured meat) seperti sosej boleh mengandungi nitrit pada paras tidak melebihi 80mg/kg selaras dengan standard antarabangsa Codex,” katanya. – KOSMO! ONLINE


Tiada pembubaran DUN Kerajaan PH
Oleh MOHD RIDZAUDDIN ROSLAN

17 Mac 2022, 6:59 pm
PETALING JAYA- Majlis Presiden Pakatan Harapan (PH) hari ini memutuskan bahawa kerajaan melibatkan negeri Selangor, Pulau Pinang dan Negeri Sembilan yang ditadbir parti itu tidak akan menasihati Dewan Undangan Negeri (DUN) masing-masing dibubarkan hingga tamat tempoh pada tahun 2023.
Majlis Presiden PH dalam satu kenyataan berkata, keputusan itu dibuat selepas mengambil kira keadaan ekonomi rakyat yang masih terkesan akibat banjir besar, Covid-19, selain kos sara hidup tinggi.
“Majlis Presiden menegaskan bahawa fokus segala usaha pada waktu ini harus ke arah menyelamatkan rakyat dan menghidupkan semula ekonomi,” katanya tadi.
Majlis Presiden PH dianggotai Presiden Parti Keadilan Rakyat, Datuk Seri Anwar Ibrahim; Presiden Parti Amanah Negara, Mohamad Sabu; Setiausaha Agung DAP, Lim Guan Eng dan Presiden Pertubuhan Kinabalu Progresif Bersatu, Datuk Seri Wilfred Madius Tangau. -KOSMO! ONLINE


Malaysia sokong 15 Mac sebagai Hari Perangi Islamofobia
Oleh AMREE AHMAD

17 Mac 2022, 7:12 pm
PUTRAJAYA – Malaysia menyokong teguh resolusi Pertubuhan Bangsa-Bangsa Bersatu (PBB) yang telah mengisytiharkan 15 Mac sebagai Hari Antarabangsa untuk Memerangi Islamofobia.
Menteri Luar, Datuk Seri Saifuddin Abdullah berkata, resolusi yang ditaja bersama Malaysia itu merupakan hasil inisiatif Pertubuhan Kerjasama Islam (OIC) dan beberapa negara lain lagi.
“Ia telah diterima pakai secara konsensus ketika Perhimpunan Agung PBB (UNGA) yang bertempat di New York, Amerika Syarikat (AS) pada semalam,” katanya menerusi kenyataan hari ini.
Selain 57 negara anggota OIC, resolusi bersejarah tersebut turut ditaja bersama oleh tujuh lagi negara yang bukan ahli OIC iaitu China, Cuba, Filipina, Nicaragua, Rusia dan Venezuela.
Tarikh 15 Mac dipilih bagi memperingati insiden serangan berdarah ke atas jemaah Muslim semasa mereka solat Jumaat di dua buah masjid di Christchurch, New Zealand pada 2019 lalu.
Peristiwa yang turut menggemparkan masyarakat antarabangsa itu telah menyebabkan kematian seramai 51 orang dan kecederaan kepada 40 orang yang lain termasuk warga Malaysia.

Mengulas lebih lanjut, Saifuddin berkata, penerimaan resolusi itu adalah tepat pada masanya dalam mencerminkan keperluan yang mendesak menangani peningkatan diskriminasi agama.
“Resolusi ini mengecam segala bentuk tindakan keganasan atas sebab agama atau anutan kepercayaan, serta serangan tempat ibadah yang melanggar perundangan sejagat,” katanya. – KOSMO! ONLINE


‘Bukan mengelak, saya ada urusan kecemasan peribadi’
Oleh MOHD. HUSNI MOHD. NOOR

17 Mac 2022, 6:54 pm
PUTRAJAYA – Menteri Kewangan, Datuk Seri Tengku Zafrul Tengku Abdul Aziz hari ini menafikan khabar angin bahawa beliau sudah meletak jawatan.
Sebaliknya, beliau menjelaskan ketidakhadirannya pada sesi Waktu Pertanyaan Menteri (MQT) di Dewan Rakyat hari ini disebabkan hal yang tidak dapat dielakkan.
Tengku Zafrul berkata, beliau secara peribadi tiada niat untuk tidak menunaikan tanggungjawab menjawab soalan sebagai Menteri Kewangan pada sesi itu pagi tadi.
“Saya ingin menjelaskan bahawa ada sedikit kecemasan peribadi yang terpaksa diuruskan pada pagi ini, dan perkara ini telahpun dimaklumkan semalam.
“Saya mohon, kalau boleh, adillah sikit bila buat laporan media, gunakanlah kuasa pena anda untuk menceritakan hal yang betul dan bukan menghebahkan khabar angin,” katanya menerusi hantaran di laman Facebook, hari ini.
Jelas beliau, mengikut prosedur operasi standard (SOP) soalan MQT, hanya Menteri sahaja yg boleh memberikan jawapan dan ini bukan pertama kali seorang menteri diminta untuk membacakan jawapan menteri lain.

Tengku Zafrul berkata, beliau berterima kasih kepada Menteri di Jabatan Perdana Menteri (Hal Ehwal Agama), Datuk Idris Ahmad kerana membacakan jawapannya pada sesi MQT pagi tadi.
“Saya meminta maaf kepada Padang Serai, Tumpat dan Pokok Sena (yang bertanya soalan tambahan) atas kesulitan yang telah berlaku,” katanya. – KOSMO! ONLINE


Remaja main ‘lari-lari’ di tengah jalan raya
Oleh KOSMO!

17 Mac 2022, 7:00 pm
JAKARTA – Sebuah video tular di media sosial Indonesia kerana memaparkan situasi ketika dua remaja lelaki bermain dengan menghalang kenderaan yang lalu-lalang di sebatang jalan raya, lapor laman berita Suara.com.
Video yang dimuat naik pada akaun Instagram @memomedsos itu dirakam oleh seorang pengguna jalan raya tersebut.
Kelihatan dua remaja lelaki sedang berada di atas sebatang jalan raya yang gelap dan agak sibuk dengan kenderaan besar seperti lori.
Mereka dilihat bermain-main dengan berdiri di tengah-tengah jalan untuk menghalang kenderaan.
Kenderaan yang melalui jalan itu terpaksa menekan brek untuk mengelak daripada melanggar dua remaja itu. Apabila hampir dilanggar, dua remaja itu dilihat mengelak.
Tindakan itu dilakukan terhadap beberapa kenderaan yang melalui jalan itu. Malah salah seorang daripada mereka sanggup duduk di atas jalan.

Video itu mendapat perhatian netizen di ruangan komen.
“Saya beremosi apabila melihatnya,’’ tulis seorang netizen.
“Langgar saja abang, baru puas hati,’’ komen netizen lain. – Agensi


Seluruh PPV di Lembah Klang ditutup secara berperingkat
Oleh HARRITH HISHAM

17 Mac 2022, 7:04 pm
KUALA LUMPUR – Seluruh Pusat Pemberian Vaksin (PPV) Integrasi di Lembah Klang akan ditutup secara berperingkat bermula Mac ini.
Antara yang terlibat adalah PPV Pusat Dagangan Dunia (WTCKL), PPV Axiata Bukit Jalil dan PPV Sokha Gakai, Klang.
Kementerian Kesihatan (KKM) dalam satu kenyataan hari ini berkata, penutupan offsite PPV itu dilaksanakan apabila kadar pemberian dos penggalak bagi penduduk dewasa mencapai 64 peratus.
Menurut KKM, sehingga 16 Mac, sebanyak 66.2 peratus daripada penduduk dewasa yang layak telah menerima dos penggalak.
Sehubungan itu, individu yang masih belum menerima vaksinasi lengkap boleh mendapatkan sama ada dos pertama atau kedua melalui tempahan slot mengikut PPV yang dipilih.
“Orang ramai boleh membuat tempahan melalui pautan yang akan dihantar bersama janji temu ke aplikasi MySejahtera anda.

“Senarai PPV pengamal perubatan swasta berhampiran yang menawarkan vaksinasi kanak-kanak dan dos penggalak juga boleh dilihat di laman web ProtectHealth,” katanya. – KOSMO! ONLINE


Pemandu parah, lori simen terbalik
Oleh MUHD AFIQ AL-HAFIZ MAT YUSOF

17 Mac 2022, 7:42 pm
KUALA LUMPUR – Seorang pemandu lori simen parah selepas kenderaan dipandunya terbalik dalam satu kejadian di Jalan Semantan di sini petang tadi.
Dalam kejadian kira-kira pukul 4 petang itu, pemandu berusia 40 tahun berkenaan mengalami kecederaan parah pada bahagian tangan kanan dan telah dihantar ke Hospital Kuala Lumpur untuk rawatan lanjut.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifuddin Mohd. Salleh berkata, kejadian berlaku ketika mangsa dalam perjalanan menghantar muatan simen dari arah Sentul menghala Damansara Pavilion.
“Semasa melalui jalan susur di Jalan Semantan, lori berkenaan telah hilang kawalan sebelum terbabas dan terbalik.
“Akibat kemalangan itu, mangsa telah tersepit di tempat duduk pemandu sebelum berjaya dibawa keluar oleh anggota bomba,” katanya dalam kenyataan di sini hari ini.
Menurutnya, mangsa yang berusia 40 tahun itu telah dibawa ambulans ke hospital untuk rawatan lanjut.

Kes diklasifikasikan di bawah Seksyen 43 (1) APJ 1987 kerana memandu suatu kenderaan motor di jalan tanpa kecermatan dan perhatian yang sepatutnya atau tanpa pertimbangan yang munasabah terhadap orang lain. – KOSMO! ONLINE.


Ular mati ketika cuba makan lipan
Oleh KOSMO!

17 Mac 2022, 8:00 pm
TALLAHASSEE, FLORIDA – Seekor ular dari spesies yang jarang ditemui dilaporkan mati ketika cuba memakan seekor lipan gergasi berbisa di Amerika Syarikat (AS), lapor akhbar Daily Star semalam.
Seorang pelawat menemui ular itu ketika berjalan di Taman Negeri John Penny Camp Coral Reef di Key Largo, negeri Florida, demikian menurut Suruhanjaya Pemuliharaan Ikan dan Hidupan Liar Florida (FWC).
“Penemuan itu adalah yang pertama direkodkan untuk spesies ular Rim Rock,’’ kata pegawai hidupan liar sambil menambah bahawa spesies itu tidak pernah dilihat di sana sama sekali sejak 2015.
Mereka menyatakan bahawa punca kematian adalah disebabkan oleh keracunan. Menurut FWC, ular itu biasanya kebal terhadap racun lipan dan menganggap sesuatu yang tidak kena berlaku dalam situasi berkenan.
“Habitat ular itu adalah di kawasan bebatu. Ia biasanya hidup di bawah serpihan, batuan atau rongga di bawah batu kapur. Ia mampu membesar dengan purata saiz 17.8 hingga 22.8 sentimeter,’’ kata FWC.
Spesies ular yang biasanya pemalu itu cenderung bersembunyi tetapi ular tersebut dilihat makan di tempat terbuka dan berada di atas daun.

Lipan itu pula adalah spesies lipan gergasi atau Scolopendra alternans. Menurut pegawai-pegawai hidupan liar, lipan itu boleh membesar sebesar ular Crowned Snake. – Agensi


Polis tembak tayar kereta elak suspek dadah lari
Oleh MOHD. RIFAAT ABD. HAMID

17 Mac 2022, 5:52 pm
JITRA – Polis memburu seorang lelaki disyaki tokan dadah yang meloloskan diri selepas dikejar anggota polis dalam kejadian di Kampung Tandop Kedabu, Air Hitam dekat sini semalam.
Dalam kejadian kira-kira pukul 4 petang itu, suspek berusia 44 tahun yang memandu kereta jenis Honda Accord bertindak memecut keretanya selepas menyedari kehadiran anggota unit kereta peronda (MPV) polis.
Ketua Polis Daerah Kubang Pasu, Superintendan Rodzi Abu Hassan berkata, dua anggota polis yang sedang membuat rondaan cegah jenayah di kawasan Air Hitam terserempak dengan suspek yang dalam keadaan mencurigakan.
“Suspek bertindak melarikan diri dan anggota polis mengejarnya selama kira-kira 10 minit iaitu sejauh empat kilometer (km) sebelum suspek berhenti di tepi jalan Kampung Tandop Kedabu.
“Semasa dua anggota polis itu turun dari kereta untuk membuat pemeriksaan, suspek secara tiba-tiba mengundurkan kereta dengan laju dan hampir melanggar anggota terbabit,” katanya pada sidang akhbar di Ibu Pejabat Polis Daerah Kubang Pasu di sini hari ini.
Jelas beliau, kereta MPV polis jenis Proton Waja terjatuh ke dalam tali air selepas dilanggar kereta suspek.

“Suspek cuba melarikan diri dan polis terpaksa melepaskan dua das tembakan ke arah tayar hadapan kanan menyebabkan tayar kereta suspek pancit, namun dia terus memandu untuk meloloskan diri,” ujarnya.
Bagaimanapun katanya, hasil maklumat dan risikan, polis berjaya menemui kereta suspek yang disembunyikan di belakang sebuah rumah di Kampung Tempayan, Air Hitam pada pukul 7 malam semalam.
“Hasil pemeriksaan ke atas kereta itu menemui sepeket heroin seberat 0.9 gram, dua peket lut sinar mengandungi dadah disyaki syabu seberat 95 gram dan sebilah pisau,” jelasnya. -KOSMO! ONLINE


PDRM pantau iklan palsu KWSP elak pencarum ditipu scammer
Oleh MUHD AFIQ AL-HAFIZ MAT YUSOF

17 Mac 2022, 5:31 pm
KUALA LUMPUR – Polis Diraja Malaysia (PDRM) akan terus melakukan pemantauan berhubung penipuan pengeluaran khas Kumpulan Wang Simpanan Pekerja (KWSP) di media sosial.
Timbalan Ketua Polis Negara, Datuk Razarudin Husain berkata, PDRM menasihati orang ramai agar tidak mudah tertipu dengan iklan yang dikeluarkan di media sosial.
“Kita mengambil maklum mengenai perkara ini dan sentiasa menasihati orang ramai termasuk melakukan pemantauan bagi memastikan masyarakat umum tidak tertipu.
“Hampir setiap hari juga PDRM mengeluarkan kenyataan mengenai penipuan scam ini, namun masih ada segelintir individu yang terpedaya dengan iklan tersebut,” katanya.
Beliau berkata demikian ketika sidang akhbar selepas Majlis menandatangani memorandum persefahaman (MOU) antara KOP Mantap Berhad bersama rakan-rakan strategik di Maktab PDRM Kuala Lumpur di sini hari ini.
Mengulas lanjut, masyarakat umum dinasihatkan untuk memeriksa terlebih dahulu iklan yang tular di media sosial bagi memastikan tidak menjadi mangsa penipuan.

Terdahulu, Perdana Menteri, Datuk Seri Ismail Sabri Yaakob menerusi satu sidang akhbar khas mengumumkan keputusan kerajaan membenarkan pengeluaran caruman KWSP.
Pengeluaran khas sehingga RM10,000 terbabit dibuka kepada ahli yang berusia 55 tahun ke bawah bermula pada 1 April sehingga 30 April ini.
Dalam pada itu, ketika diminta mengulas mengenai cadangan negeri Kedah untuk membenarkan eksport ketum ke luar negara, beliau berkata, kenyataan berkenaan mungkin pendapat peribadi Menteri Besar terbabit.
“Ketum ini merupakan perkara dibawah akta racun, jadi apabila perkara-perkara yang dibawah perundangan, ia mungkin pendapat Menteri Besar itu sendiri.
“Kalau itu (ketum) satu perkara yang bagus mungkin ia perlu dibawa kepada kerajaan pusat untuk diluluskan dan dikeluarkan daripada akta racun,” jelasnya.
Kosmo! Online hari ini melaporkan, Kerajaan Negeri Kedah mencadangkan supaya ketum dibenarkan untuk dieksport ke luar negara terutama Thailand bagi membolehkan negara memperoleh manfaat daripada langkah tersebut. – KOSMO! ONLINE


Puteri UMNO Bera gesa bahasa Melayu diperkasa dalam pendidikan
Oleh MOHD RASDAN AHMAD

17 Mac 2022, 5:44 pm
KUALA LUMPUR – Pendirian Perdana Menteri untuk memperkasakan bahasa Melayu harus kekal sebagai bahasa utama dalam sistem pendidikan dan pentadbiran negara perlu diberi sokongan sepenuhnya.
Ketua Puteri UMNO Bahagian Bera, Salmiah Ab. Rahman berkata, perjuangan UMNO dalam memartabatkan bahasa Melayu sebenarnya terkait rapat dengan sejarah peradaban bangsa yang pernah diiktiraf di peringkat antarabangsa.
Malah katanya, pakar-pakar sejarah bersetuju bahawa bahasa Melayu merupakan lingua franca yang digunakan dengan meluas lebih 300 juta penduduk rantau ini.
“Tidak hanya terbatas dalam aktiviti dakwah dan pendidikan asas, bahasa Melayu terbukti mampu menjadi medium pemikiran intelektual tinggi yang berperanan membina akal dan jiwa selain membentuk peradaban.
“Oleh yang demikian, tidak perlu kita bersikap apologetik atau malu untuk menggunakan bahasa Melayu diperingkat diplomasi, hubungan dua hala atau perdagangan,” jelasnya ketika membentangkan usul pada Perhimpunan Agong UMNO (PAU) di Pusat Dagangan Dunia Kuala Lumpur (WTCKL) hari ini.
Tambahnya, seharusnya kita perlu merasa bangga apabila Perdana Menteri, yang merupakan Naib Presiden UMNO dan Ketua UMNO Bahagian Bera, menggunakan bahasa kebangsaan ketika lawatan rasmi ke negara-negara Asean baru-baru ini.

“Jika negara seperti Indonesia boleh menggunakan bahasa Melayu di peringkat antarabangsa, maka kita juga boleh melakukan sedemikian tanpa segan silu.
“Apa yang dilakukan Datuk Seri Ismail Sabri ini bukan sahaja mengisi tuntutan Artikel 152 Perlembagaan berkaitan dasar bahasa kebangsaan, malahan mengangkat semula Bahasa Melayu sebagai bahasa perhubungan antarabangsa,” jelasnya lagi.
Dalam pada itu, Salmiah turut menggesa Kementerian Pendidikan Malaysia (KPM) dan Kementerian Pengajian Tinggi (KPT) memastikan semua pelajar asing diwajibkan belajar bahasa Melayu.
“Adalah sangat menyedihkan jika puluhan ribu pelajar luar negara yang datang ke negara ini langsung tidak menguasai bahasa Melayu sekurangkurangnya sebagai bahasa kedua atau ketiga mereka,” katanya. – KOSMO! ONLINE.


Koperasi PDRM dinobatkan empat terbaik
17 Mac 2022, 6:01 pm
KUALA LUMPUR – Koperasi Polis Diraja Malaysia (PDRM) dinobatkan sebagai koperasi keempat terbaik daripada 100 koperasi di seluruh negara pada tahun lalu.
Timbalan Ketua Polis Negara, Datuk Razarudin Husain berkata, penilaian tersebut dibuat berdasarkan standard yang telah pun ditetapkan Suruhanjaya Koperasi Malaysia dan Dasar Koperasi Negara.
“Syabas dan tahniah diucapkan kepada seluruh barisan kepimpinan Koperasi PDRM yang telah bertungkus-lumus memastikan matlamat koperasi mencapai sasarannya.
“Dengan kesungguhan Kop Mantap Berhad mencari lebih banyak lagi peluang kerjasama dengan rakan-rakan strategik, saya yakin ia dapat membantu melonjakkan lagi sektor pelaburan koperasi, seterusnya mengukir lebih banyak kejayaan kepada Koperasi PDRM pada tahun ini.
“Kita (PDRM) mempunyai lebih 100,000 ahli koperasi yang mendapat manfaat, faedah dan memorandum yang ditandatangani serta percaya dengan terjalinnya memorandum ini akan meningkatkan kejayaan lebih memberangsangkan,” katanya.
Beliau berkata demikian ketika sidang akhbar selepas Majlis Menandatangani Memorandum Persefahaman di antara Kop Mantap Berhad bersama Rakan Strategik di Maktab PDRM, Kuala Lumpur di sini hari ini.

Jalinan kerjasama strategik ini turut membabitkan syarikat HeiTech Padu Berhad, Syarikat Simba Electric Group Sdn Bhd, syarikat Pencetakan Surya Sdn Bhd dan Syarikat Nasdeem Ventures Sdn Bhd.
Sementara itu, Pengerusi Koperasi PDRM, Datuk Hasanuddin Hassan berkata, Koperasi PDRM dan Kop Mantap Berhad sentiasa berusaha keras dalam memastikan syarikat kekal berdaya maju walaupun berdepan dengan situasi ketidaktentuan ekonomi dan krisis kesihatan.
“Sejak ditubuhkan pada 1993, Kop Mantap Berhad telah meneroka pelbagai bidang bagi mewujudkan lebih banyak peluang perniagaan.
“Sehingga kini Kop Mantap Berhad adalah selaras dengan Dasar Koperasi Negara dan mentransformasikan ekosistem koperasi sekali gus menjadi pemacu kepada pembangunan sosioekonomi yang inklusif,” katanya. – KOSMO! ONLINE.


Teman lelaki tetap setia walau wajah cacat diserang anjing
Oleh KOSMO!

17 Mac 2022, 6:00 pm
DALLAS, TEXAS – Seorang pelajar di negeri Texas, Amerika Syarikat yang mengalami kecacatan teruk pada wajahnya akibat diserang oleh anjing meluahkan rasa gembira kerana teman lelakinya tetap setia kepadanya, lapor portal berita MailOnline semalam.
Jacqueline Durand, 22, bimbang kecederaan yang dialami akan menyebabkan hubungannya dengan teman lelakinya, Nathan, 24, putus di tengah jalan selepas dia diserang dua hari sebelum Krismas tahun lalu.
“Saya rasa serangan itu telah mendekatkan hubungan kami. Saya ragu-ragu juka dia mahu tetap bersama saya atau tidak.
“Saya bertanya kepadanya, adakah dia masih mahu setia di sisi saya? (wajah) Saya telah berubah selama-lamanya dan dia berkata bahawa dia mahu meneruskan hubungan kami,” kata Jacqueline kepada wartawan CBS News dalam satu penstrim langsung di Instagram.
Jacqueline sebelum ini menerima upah untuk menjaga dua ekor anjing namun dia diserang dan digigit haiwan itu sebanyak 800 kali.
Sementara itu, Nathan pernah dijaga oleh Jacqueline ketika dia disahkan menghidap kanser dan menjalani rawatan sebelum pulih.

“Saya bersyukur kerana mendapat peluang yang sama untuk menunjukkan kasih sayang dan menjaganya sama seperti apa yang dilakukannya dahulu,’’ kata Nathan.  – Agensi


30,000 Duta Komuniti dilantik menjelang transisi fasa endemik
17 Mac 2022, 5:23 pm
KUALA LUMPUR – Sebanyak 30,000 Duta Komuniti akan dilantik berperanan untuk memastikan tahap pematuhan prosedur operasi standard (SOP) yang tinggi oleh komuniti sepanjang tempoh transisi ke fasa endemik.
Menteri Komunikasi dan Multimedia, Tan Sri Annuar Musa berkata, Jemaah Menteri dalam mesyuarat lalu telah bersetuju agar pihaknya bekerjasama dengan beberapa kementerian lain bagi mewujudkan program berkenaan.
“Program ini akan dilancarkan di Perlis pada penghujung bulan ini dengan pelantikan kira-kira 30,000 duta yang akan jalankan peranan secara mesra komuniti.
“Perincian program ini akan diberikan dari semasa ke semasa,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.
Berhubung isu pelanggaran SOP semasa penganjuran Program RIUH EK! di Ayer Hitam, Johor, Annuar berkata, peristiwa itu bukanlah sebahagian daripada agenda program dan ia berlaku selepas beliau beredar sebaik majlis tamat.
Sementara itu, pada awal penggulungan perbahasan usul Menjunjung Kasih Titah Diraja bagi kementeriannya, Annuar turut memaklumkan penukaran akronim KKMM bagi Kementerian Komunikasi dan Multimedia kepada K-KOMM, manakala menteri berkenan dirujuk sebagai MENKOM.- KOSMO! ONLINE


Philip Morris diiktiraf majikan terbaik
Oleh MUHAMMAD IKHWAN IDERIS

17 Mac 2022, 6:39 pm
PETALING JAYA – Philip Morris (Malaysia) Sdn. Bhd. (PMM) dinamakan sebagai Majikan Terbaik di Malaysia untuk tahun ketiga berturut-turut berdasarkan penilaian badan bebas, Top Employers Institute.
Pencapaian tersebut mengiktiraf kecemerlangan PMM dalam amalan sumber manusia dan mengukuhkan kedudukan syarikat dalam kalangan majikan pilihan yang memenuhi keperluan para pekerja yang pelbagai.
Pengarah Urusan PMM, Naeem Shahab Khan berkata, pengiktirafan tersebut, yang dianugerahkan buat tahun ketiga merupakan pembuktian kukuh bagi persekitaran kerja berkualiti tinggi di PMM.
“Kami terus berusaha untuk mencapai kecemerlangan dalam memastikan PMM menjadi tempat yang menarik untuk bekerja dan sentiasa mencabar diri sendiri dalam menyediakan suasana kerja yang unik untuk warga kami.
“Dalam perjalanan transformasi PMM, kami meletakkan sumber manusia di kedudukan pertama dengan memupuk persekitaran yang inklusif dan terpelbagai,” ujarnya dalam satu kenyataan hari ini.
Syarikat induk PMM, Philip Morris International (PMI) turut dinamakan sebagai Majikan Terbaik Global buat tahun keenam berturut-turut.

PMI menggaji lebih daripada 73,500 orang pekerja di seluruh dunia. – KOSMO! ONLINE


Azalina disahkan positif Covid-19
Oleh HARRITH HISHAM

17 Mac 2022, 6:34 pm
KUALA LUMPUR – Ahli Parlimen Pengerang, Datuk Seri Azalina Othman Said yang hadir ke Parlimen pagi tadi disahkan positif Covid-19.
Pejabat Ahli Parlimen Pengerang dalam satu kenyataan memaklumkan, Azlina disahkan positif selepas hasil ujian RT-PCR yang diterima petang tadi.
“Saya memohon maaf atas kesulitan yang timbul susulan perkembangan ini dan memohon agar sesiapa yang berurusan dengan saya dalam tempoh 48 jam lalu, dapat menjalani ujian saringan Covid-19 yang sewajarnya,” kata kenyataan itu hari ini.
Terdahulu, Azalina dilihat hadir pada sidang Dewan Rakyat hari ini dan sempat mengemukakan soalan dalam sesi soal jawab lisan. – KOSMO! ONLINE


Kapal kargo UAE karam di laut Iran
Oleh KOSMO!

17 Mac 2022, 6:19 pm
TEHRAN – Sebuah kapal kargo dari Emiriyah Arab Bersatu (UAE) karam kira-kira 50 kilometer dari Pelabuhan Assaluyeh di Iran akibat cuaca buruk, lapor akhbar Metro UK.
Kapal yang mengangkut kereta merentasi Teluk Parsi itu dilaporkan membawa 30 anak kapal.
Pengurus Operasi Salem Al Makrani Cargo, Kapten Nizar Qaddoura berkata, kapal Al Salmy itu karam akibat cuaca buruk dan ribut.
Menurutnya, pasukan penyelamat telah menyelamatkan 16 orang kru, manakala 11 lagi berjaya menaiki bot kecemasan.
Seorang kru pula diselamatkan sebuah kapal berhampiran manakala dua lagi masih menanti untuk diselamatkan.
“Kapal kargo itu membawa anak kapal dari negara-negara seperti Sudan, India, Pakistan, Uganda, Tanzania dan Etiopia.

“Ia dalam perjalanan menuju ke Umm Qasr, Iraq, dengan membawa kereta dan barangan kargo lain,” kata Nizar. – AGENSI


Tiada tarikh PRU-15 dibincang – PM
Oleh MOHD RASDAN AHMAD

17 Mac 2022, 6:27 pm
KUALA LUMPUR – Hanya Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sahaja yang mempunyai kuasa bagi menetapkan tarikh bagi Pilihan Raya Umum (PRU) ke-15.
Perdana Menteri, Datuk Seri Ismail Sabri Yaakob berkata, tarikh PRU-15 juga masih belum dibincangkan dalam Mesyuarat Majlis Kerja Tertinggi (MKT) UMNO ketika ini.
“Jangan ambil alih kuasa Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, kena tunggu dulu, ini semua perlu dibincangkan bersama Yang di-Pertuan Agong.
“Kalau kita letak tarikh sendiri nanti, Yang di-Pertuan Agong kata kita ambil alih kuasa Baginda. PRU-15 juga masih belum dibincangkan dalam Mesyuarat MKT UMNO,” katanya ketika ditemui selepas menghadiri Majlis Ramah Mesra Kelab Naib Ketua Bahagian UMNO di Pusat Dagangan Dunia Kuala Lumpur (WTCKL) hari ini.
Menurutnya, tarikh pembubaran Parlimen dan PRU-15 akan dibincangkan di peringkat parti terlebih dahulu sebelum sebarang pengumuman dibuat.
Jelas beliau, perbincangan di peringkat parti juga perlu diadakan disusuli perbincangan lanjut.

Isu pembubaran Parlimen bagi membolehkan PRU-15 diadakan menjadi antara tumpuan dalam Perhimpunan Agung Umno 2021 bermula semalam.
Timbalan Presiden Umno, Datuk Seri Mohamad Hasan dalam ucapan perasmian Perhimpunan Agung Sayap-Sayap UMNO semalam juga turut menegaskan kini adalah masa yang sesuai untuk PRU-15 diadakan.
Ia susulan kejayaan Barisan Nasional (BN) memenangi Pilihan Raya Negeri (PRN) termasuk membentuk kerajaan di Melaka dan Johor dengan majoriti besar selain kemenangan dalam Pilihan Raya Kecil (PRK). -KOSMO! ONLINE


APMM bongkar taktik nelayan bubu naga guna GPS
Oleh NORLIDA AKMAR IDROS

17 Mac 2022, 5:22 pm
ALOR SETAR – Maritim Malaysia (APMM) Zon Maritim Kuala Kedah membongkar taktik baharu sebilangan nelayan menggunakan sistem pengesanan global (GPS) bagi menentukan kedudukan bubu naga yang dipasang di perairan negeri ini.
Helah tersebut dikesan susulan rampasan 24 set bubu naga atau kambang dalam operasi pemantauan Ops Aman di kedudukan 1.1 batu nautika perairan Tanjung Jaga di Yan dekat sini pada petang semalam.
Pengarah Zon Maritim Kuala Kedah, Komander Maritim Noor Azreyanti Ishak berkata, pemantauan mendapati sebahagian set bubu naga berkenaan menggunakan pengesanan GPS berbanding penandaan pancang seperti sebelum ini.
“Ini merupakan taktik terbaharu yang digunakan pemilik bubu naga bagi mengelak daripada dikesan seterusnya peralatan itu dirampas oleh penguat kuasa,” katanya dalam satu kenyataan di sini hari ini.
Kata beliau, penggunaan bubu naga dilihat menjadi pilihan kepada segelintir nelayan tidak bertanggungjawab kerana ia hanya memerlukan modal yang rendah, namun mampu meraih keuntungan besar.
“Namun begitu, penggunaan bubu naga ini boleh mengancam dan merosakkan ekosistem marin serta menjejaskan sumber pendapatan nelayan tradisional atau pesisir pantai,” ujarnya.

Tambahnya, kesemua bubu naga dianggarkan bernilai RM2,880 itu dirampas dan dibawa ke Jeti Zon Maritim Kuala Kedah.
“Siasatan dilakukan mengikut Seksyen 11(3)(c) Akta Perikanan 1985,” katanya. – KOSMO! ONLINE


Angkara Waze, pemuda ‘tersadai’ di pejabat stesen minyak
Oleh KOSMO!

17 Mac 2022, 5:04 pm
PETALING JAYA- Detik cemas bagi seseorang pemandu kereta ialah apabila jentera dipandu mereka berdepan situasi kehabisan minyak dan lebih malang lagi jika ia berlaku di kawasan bandar.
Keadaan itu bukan sahaja menyebabkan pemandu berasa cemas, tetapi mungkin hilang pertimbangan hingga gagal membuat keputusan tepat dalam menghadapi situasi berkenaan.
Menerusi perkongsian satu video di aplikasi Tiktok milik @CEO OF VAN5, pemuda itu berdepan nasib malang apabila aplikasi Waze gagal mendapatkan stesen minyak terdekat untuk mengisi bahan bakar itu.
Sebaliknya, aplikasi petunjuk arah itu membawa pemuda berkenaan ke pejabat operasi syarikat minyak di mana ketika itu paras minyak kereta tersebut hanya mampu bertahan hingga enam kilometer sahaja.
“Kisah sedih hari ini, Waze ingat aku mahu tebus bonus link ke,” tulisnya ringkas pada ruang status aplikasi sosial media itu.
Video yang dimuat naik semalam itu mendapat lebih 657,000 tontonan selain menerima lebih 1,194 reaksi pengguna Tiktok.

Sementara itu, orang ramai turut memberi pelbagai reaksi berhubung kejadian malang itu dengan ada daripada mereka turut berkongsi pengalaman berdepan situasi sama.
“Pernah cari Petronas, dia bawa pergi bengkel Petronas,” kongsi CEO OF EXPOSE.
“Pernah kena juga, nak pergi bancian rumah orang, dia bawa pergi tanah perkuburan,” kata Mizz Jana.
“Lain kali, cari stesen minyak terdekat di Waze, lebih mudah dan akan bawa terus ke lokasi,” saran Abang Bob. -KOSMO! ONLINE


Ibu malu anak gagal masuk SBP
Oleh KOSMO!

17 Mac 2022, 4:54 pm
PETALING JAYA – Sudah menjadi lumrah buat sesetengah pelajar memasang impian untuk menimba ilmu di sekolah berasrama penuh (SBP) namun tidak semua mampu memperolehi peluang tersebut.
Menerusi sebuah video dimuat naik di media sosial, seorang pelajar tahun enam meluahkan perasaan sedih kerana hasratnya tidak kesampaian selain kecewa ibunya membandingkan kegagalan masuk ke SBP dengan rakan lain.
“Tadi ibu saya cakap dia malu nama saya tiada dalam kumpulan kelas yang dapat Maktab Rendah Sains Mara (MRSM) atau SBP,” ujarnya.
Selain itu, pelajar itu menceritakan ayat yang dikeluarkan ibu beliau termasuk membandingkan dengan sahabatnya yang berjaya meneruskan pelajaran ke Kolej Tunku Kurshiah (TKC).
“MRSM tak dapat, SBP tak dapat, nak jadi apa ni? Dulu nak sangat TKC, sekarang apa pun tiada,” antara kata-kata yang dikeluarkan ibunya.
Sementara itu, pelajar tahun enam itu turut berkata bahawa dia sedih ibu bapanya tidak menghargai penat lelah dia belajar dengan gigih untuk menghadapi peperiksaan.

Dalam pada itu, rata-rata komen pengguna media sosial lain memberi sokongan serta semangat kepada pelajar tersebut dan mengatakan bahawa zaman persekolahan hanya satu permulaan untuk kejayaan lain.
“MRSM, SBP, sekolah harian biasa semua sama sahaja,kalau kita rajin belajar, mana-mana pun boleh, sabar dan tunjukkan dekat ibu yang awak hebat,” ujar Syah.
“Percayalah nanti di universiti, tak banyak persaingan. Kadang-kadang budak MRSM/SBP yang mintak kita ajar. Pedulikan apa ibu awak cakap, teruskan usaha,” komen Qiqi. – KOSMO! ONLINE


Pan Gon perlu diberi ruang bukti kemampuan – TMJ
Oleh MOHAMAD FAIZAL HASHIM

17 Mac 2022, 5:19 pm
ISKANDAR PUTERI – Ketua jurulatih Harimau Malaya, Kim Pan Gon perlu diberikan ruang membuktikan kemampuan untuk mengendali skuad kebangsaan bagi mengecapi pencapaian terbaik.
Pemilik Johor Darul Ta’zim (JDT), Tunku Ismail Sultan Ibrahim berkata, pemerhati dan peminat tidak seharusnya menilai kemampuan pengendali kelahiran Korea Selatan itu hanya berdasarkan beberapa aksi perlawanan sahaja.
Tunku Mahkota Johor Yang juga bekas Presiden Persatuan Bolasepak Malaysia (FAM) itu percaya Pan Gon mempunyai ramuan yang tepat untuk memacu skuad Harimau Malaya.
“Masih terlalu awal untuk menilai, tak boleh membuat penilaian dalam dua ke tiga perlawanan sahaja. Dalam bola sepak ini, kita kena ‘trust the process’.
“Saya masa awal ambil alih JDT dahulu tidak menang apa-apa pada Tahun pertama, kalah memanjang, dapat seri pun syukur sangat.
“Kita tidak boleh menilai seseorang jurulatih itu dalam satu musim sahaja, sekurang-kurangnya kena bagi dia masa dua musim, bagi dia masa kerana dia tahu apa nak buat,” katanya pada sidang akhbar di Ibu Pejabat JDT, di sini hari ini.

Harimau Malaya dijadual berlepas ke Singapura pada 22 Mac untuk menghadapi dua perlawanan Tier 1 menentang Filipina pada 23 Mac, diikuti Singapura (26 Mac) sebelum bertemu kelab Liga Singapura , Albirex Niigata FC pada 28 Mac.-KOSMO! ONLINE


Gaji minimum RM1,500 akan diumum April, Mei ini
Oleh HARRITH HISHAM

17 Mac 2022, 4:47 pm
KUALA LUMPUR – Pengumuman berkaitan pelaksanaan gaji minimum RM1,500 dijangka akan dibuat di antara April hingga Mei ini.
Menteri Sumber Manusia, Datuk M. Saravanan berkata, kerajaan kini di peringkat akhir untuk mengkaji pelaksanaan gaji tersebut.
“Kerajaan cukup prihatin berhubung perkara ini, malah pelaksanaan gaji minimum itu turut mendapat sokongan penuh Jemaah Menteri yang berbincang mengenainya selama tiga minggu berturut-turut. Mungkin dalam masa sebulan atau dua bulan.
“Namun kerajaan perlu berhati-hati dalam pelaksanaannya kerana ada syarikat yang meminta pengecualian berikutan keadaan perniagaan dan kita tidak mahu ada majikan yang menggunakan alasan gaji minimum untuk membuang pekerja.
Beliau berkata demikian ketika menjawab soalan tambahan Datuk Seri Anwar Ibrahim (PH-Port Dickson) mengenai bila kadar gaji minimum baharu akan dilaksanakan.
Saravanan berkata, kerajaan juga tidak mahu tergesa-gesa dalam membuat pengumuman atas pelbagai faktor yang perlu diambil kira dari sudut kepentingan pekerja.

“Kita tidak mahu sebarang tindakan kerajaan akan menyebabkan kadar pengangguran bertambah. Kita sedang kaji sektor mana yang boleh diberi sedikit kelonggaran,” tambahnya. KOSMO! ONLINE


Tiada laporan kematian dapat dikaitkan dengan vaksin Covid-19
Oleh HARRITH HISHAM

17 Mac 2022, 4:52 pm
KUALA LUMPUR – Kementerian Kesihatan (KKM) mengesahkan bahawa tiada laporan kematian yang diterima dapat dikaitkan secara langsung dengan vaksin Covid-19 setakat 11 Mac lalu.
Timbalan Menteri Kesihatan II, Datuk Aaron Ago Dagang berkata, KKM juga bersedia untuk menyerahkan laporan bedah siasat kematian yang disyaki dengan vaksin Covid-19 kepada panel siasatan bebas untuk meneliti.
“Setakat ini, sebanyak 607 laporan melibatkan kematian disyaki penerima vaksin diterima sepanjang pelaksanaan Program Imunisasi covd-19 Kebangsaan (PICK).
“Daripada jumlah tersebut, sebanyak 451 daripadanya telah selesai penyiasatan dan penilaian oleh Jawatankuasa Khas Farmakovigilans Vaksin Covid-19 (JFK),” katanya pada sidang Dewan Rakyat hari ini.
Beliau menjawab soalan Dr. Kelvin Yii (PH-Bandar Kuching) yang bertanya mengenai jumlah kematian di kalangan penerima vaksin Covid-19 di Malaysia.
Beliau turut bertanya apakah ‘Cause Of Death’ (COD) untuk kesemua penerima vaksin tersebut dan apakah parameter yang digunakan oleh KKM untuk menentukan sama sebuah kematian boleh dikaitkan terus kepada vaksin atau tidak.

Sementara itu, Aoron berkata, KKM juga tiada halangan untuk memberikan laporan bedah siasat itu kepada pasukan bebas untuk dinilai semula. – KOSMO! ONLINE


Cuaca buruk hampir seluruh negeri petang ini
Oleh NOR AZIAH MAT NOH

17 Mac 2022, 4:42 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan hampir kesemua negeri di Semenanjung termasuk Sabah dan Sarawak petang ini.
MetMalaysia menerusi satu kenyataan berkata, hujan lebat, ribut petir dan angin kencang sedang melanda keseluruhan negeri Pulau Pinang serta Kedah melibatkan Padang Terap, Sik, Baling, Kulim dan Bandar Baharu.
“Di Perak pula, kawasan yang mengalami cuaca buruk adalah Kerian, Larut, Matang dan Selama, Kuala Kangsar, Kinta, Kampar, Batang Padang dan Muallim.
“Selain itu, keadaan cuaca yang sama turut melibatkan Kuala Lumpur, Putrajaya, Selangor termasuk Hulu Selangor, Gombak, Petaling, Hulu Langat dan Sepang,” ujarnya.
Sementara itu, di Pantai Timur pula negeri terlibat adalah Terengganu termasuk Besut, Hulu Terengganu dan Dungun.
“Di Pahang cuaca buruk juga dijangka berlaku di Raub, Bentong, Maran, Pekan serta Rompin manakala di Kelantan melibatkan Tanah Merah dan Machang.

“Dalam pada itu, keadaan yang sama turut berlaku di negeri Melaka, Negeri Sembilan termasuk Jelebu, Seremban, Port Dickson, Kuala Pilah, Rembau serta Tampin manakala di Johor melibatkan Tangkak, Muar, Batu Pahat, Kluang, Mersing, Pontian, Kulai, Kota Tinggi dan Johor Bahru,” katanya.
Tambah MetMalaysia, Sarawak juga mengalami cuaca buruk di sekitar Bau, Kuching, Sri Aman, Matu dan Dalat di Mukah, Kapit serta Belaga, Miri dan Limbang.
Jelasnya, Sabah turut mengalami cuaca buruk di Pedalaman termasuk Sipitang, Beaufort, Tambunan serta Papar, Putatan, Penampang, Kota Kinabalu, Tuaran dan Kota Belud di Pantai Barat, Tawau melibatkan Lahad Datu manakala Telupid, Kinabatangan, Beluran di Sandakan.
Katanya, amaran dikeluarkan apabila terdapat tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam dan sah dalam tempoh tidak melebihi enam jam. – KOSMO! ONLINE


Tawaran ‘Datuk Seri’: Wanita didakwa perdaya ahli perniagaan lebih RM94,000
Oleh NUZULSHAM SHAMSUDDIN

17 Mac 2022, 4:59 pm
KUALA LUMPUR – Seorang wanita didakwa di Mahkamah Majistret di sini hari ini atas pertuduhan memperdaya seorang ahli perniagaan lelaki lebih RM94,000 berhubung tawaran gelaran ‘Datuk Seri’.
Bagaimanapun tertuduh Ong Li Shi, 39, mengaku  tidak bersalah selepas pertuduhan dibacakan terhadapnya di hadapan Majistret Wong Chai Sia.
Mengikut pertuduhan, Li Shi didakwa memperdaya seorang ahli perniagaan lelaki berusia 33 tahun dengan mengarahkan lelaki itu untuk menyerahkan wang tunai berjumlah RM94,850.
Wang itu diserahkan secara berperingkat ke dalam akaun Public Bank milik tertuduh yang mana mangsa tidak akan menyerahkan sekiranya tidak diperdayakan sedangkan pada waktu itu tertuduh tahu bahawa perbuatannya semata-mata rekaan dan tipu.
Kesalahan itu didakwa dilakukan di sebuah restoran di Jalan Bukit Bintang di sini pada 9 Disember 2021 yang didakwa mengikut Seksyen 420 Kanun Keseksaan yang memperuntukkan hukuman penjara tidak kurang setahun dan maksimum 10 tahun dan boleh dikenakan sebatan dan denda jika sabit kesalahan.
Sementara itu, di hadapan Majistret Atiqah Mohamed @ Mohamad Saim rakan Li Shi, Chin Kah Fook, 33, turut mengaku tidak bersalah atas pertuduhan menolong menyembunyikan wang RM75,150 kepunyaan lelaki sama yang mana tertuduh mengetahui wang tersebut bukan miliknya.

Kesalahan itu didakwa dilakukan pada tempat sama pada 14 Januari lalu yang didakwa mengikut Seksyen 424 Kanun Keseksan yang memperuntukkan hukuman penjara sehingga lima tahun atau denda atau kedua-duanya jika sabit kesalahan.
Dalam prosiding ini pendakwaan dikendalikan Timbalan Pendakwa Raya Nadia Eleena Jamaluddin Akbal dan Amalina Johar.
Mahkamah kemudian membenarkan Li Shi dan Kah Fook masing-masing diikat jamin RM6,000 dan RM1,500 selain menetapkan 26 April serta 1 Jun ini untuk sebutan semula kes.
Pada 16 Mac lalu, media sebelum ini, melaporkan seorang lelaki mengalami kerugian dianggarkan bernilai RM294,850 selepas ditipu sindiket tawaran Darjah Kebesaran membawa gelaran ‘Datuk Seri’.
Ketua Jabatan Siasatan Jenayah Komersial Kuala Lumpur Asisten Komisioner Mohd. Mahidisham Ishak berkata mangsa yang berusia 33 tahun, sebelum itu ditawarkan darjah berkenaan pada 1 Disember tahun lepas oleh seorang suspek lelaki tempatan.
Bagaimanapun, beliau berkata suspek menetapkan syarat bahawa mangsa perlu mendermakan wang sebanyak RM300,000 kepada pihak istana bagi mendapatkan darjah kebesaran tersebut.
Menurut polis, mangsa telah membuat bayaran tunai RM200,000 serta pindahan wang sebanyak RM94,850 ke dalam akaun suspek dan selepas membuat bayaran, mangsa diberikan dokumen Watikah Penganugerahan Darjah Kebesaran, dua keping kad Ahli Setia Diraja dan dua unit logo/emblem kereta Darjah Kebesaran milik sebuah negeri.
Bagaimanapun rakan mangsa yang juga seorang Datuk Seri memaklumkan bahawa pelantikan berkenaan adalah meragukan. – KOSMO! ONLINE


Majikan boleh guna APS berlesen kategori C untuk pekerja asing
Oleh PETAH WAZZAN ISKANDAR

17 Mac 2022, 5:16 pm
PUTRAJAYA – Majikan yang ingin mengambil pekerja asing boleh menggunakan antara 501 khidmat Agensi Pekerjaan Swasta (APS) kategori C yang berdaftar dengan Jabatan Tenaga Kerja di bawah Akta Agensi Pekerjaan Swasta 1981.
Menteri Sumber Manusia, Datuk Seri M. Saravanan berkata, penggunaan khidmat APS juga perlu dengan pengetahuan dan kebenaran majikan itu sendiri.
Sehingga semalam katanya, sebanyak 313,014 permohonan pekerja warga asing telah diterima membabitkan sektor perkilangan (193,346), perkhidmatan (48,119), perladangan (36,950), pembinaan (27,331), pertanian (7,248) dan perlombongan dan pengkuarian (20).
Katanya, semua permohonan yang diterima ini telah diproses secara berperingkat dan kelulusan bagi permohonan tersebut telah mula diberikan.
“Bagaimanapun, ada juga majikan yang menghadiri temuduga tapi gagal disebabkan oleh dokumen yang tidak lengkap seperti gagal mengemukakan dokumen asal dan tiada penyata Kumpulan Wang Simpanan Pekerja (KWSP) pekerja bagi lokasi cawangan yang dimohon.
“Saya sekali lagi mengingatkan para majikan agar mengemukakan permohonan lengkap bagi mengelakkan daripada kegagalan semasa proses temuduga,” katanya dalam satu kenyataan hari ini.

Saravanan berkata, pihaknya merekodkan sebanyak 501 APS berlesen bagi kategori C yang berdaftar dengan Jabatan Tenaga Kerja di bawah Akta Agensi Pekerjaan Swasta 1981.
“Mana-mana APS yang didapati menyalahguna atau terlibat dengan salah laku dalam permohonan pekerja asing ini boleh diadu ke Jabatan Tenaga Kerja di talian 03-8886 5192,” katanya. – KOSMO! ONLINE


Pembaharuan pasport secara online bagi rakyat Malaysia di Australia
Oleh EDDY AQMAL MOHAMED HAMIDI

17 Mac 2022, 5:10 pm
PUTRAJAYA – Rakyat Malaysia yang berada di Australia kini boleh membuat permohonan pembaharuan pasport mereka secara online menerusi Sistem Pasport Online bermula 22 Mac ini.
Ketua Pengarah Imigresen, Datuk Seri Khairul Dzaimee Daud berkata, Jabatan Imigresen (JIM) mengambil maklum mengenai kesukaran yang dilalui rakyat Malaysia di Australia dalam urusan memperbaharui Pasport Malaysia Antarabangsa (PMA) akibat pandemik Covid-19.
“Kesukaran itu ditambah lagi dengan pelbagai perintah sekatan oleh pihak berkuasa negara berkenaan malah sejak pandemik Covid-19 melanda, JIM telah menguruskan proses pembaharuan pasport melalui Sistem Temujanji Online (STO) kerana bilangan pelanggan terpaksa dihadkan dan tempoh operasi juga terpaksa dipendekkan.
“Oleh yang demikian, JIM telah mengambil beberapa langkah bagi mengatasi masalah yang dihadapi rakyat Malaysia di negara tersebut,” katanya menerusi satu kenyataan hari ini.
Jelas beliau, mulai 22 Mac ini (Selasa) semua warganegara Malaysia di Melbourne dan seluruh Australia boleh membuat permohonan pembaharuan pasport secara online melalui Sistem Pasport Online di pautan https://imigresenonline.imi.gov.my/eservices/myPasport.
“Satu pasukan khas pegawai-pegawai JIM dari Putrajaya juga akan dihantar segera supaya bilangan pasport yang diproses di Melbourne dapat ditingkatkan dan waktu operasi boleh dipanjangkan melalui sistem syif.

“Pada masa sama, waktu operasi pejabat JIM di Melbourne juga akan dilanjutkan tertakluk kepada peraturan-peraturan yang ditetapkan oleh pihak berkuasa negara berkenaan,” ujar beliau.
Tambah Khairul Dzaimee, perlanjutan tempoh masa secara automatik selama dua tahun juga akan diberikan bagi kes-kes kritikal seperti pelajar dan pekerja agar mereka boleh memperbaharui visa di sana.
“Dalam pada itu rakyat Malaysia juga dinasihatkan agar tidak menunggu di saat-saat akhir untuk memperbaharui pasport mereka,” katanya. – KOSMO! ONLINE


TRW bergaya catat kemenangan kedua
Oleh MUHAMAD ARDIE PUTRA SUHAIMI

18 Mac 2022, 11:02 pm
KUALA LUMPUR – Pasukan Kelantan FC melaungkan amaran awal dalam usaha menjuarai kempen Liga Premier musim ini biarpun merekodkan kemenangan tipis 1-0 ke atas skuad Projek FAM-MSN pada saingan sebentar tadi.
Pada aksi yang berlangsung di Stadium Kuala Lumpur, Cheras itu, skuad The Red Warriors (TRW) kendalian Rezal Zambery Yahya membariskan kesebelasan terbaik dengan tonggak import, Kervens Belfort mengetuai jentera serangan.
Skuad Projek FAM-MSN yang masih segar dengan kejayaan bergaya dengan menewaskan Tok Janggut Warriors 5-1 pada aksi Piala FA, Selasa lepas turut membariskan kesebelasan dengan penyerang utama, Muhammad Haikal Sahar menjadi taruhan.
Pasukan pelawat dilihat tidak menunggu lama untuk mencipta beberapa peluang tetapi penyudah tumpul jentera serangan dilihat gagal menghukum kealpaan benteng pasukan skuad tuan kendalian Hasan Sazali Waras itu.
Melihat kebuntuan jentera serangan, Rezal mengambil keputusan untuk menambah sengat pasukan pada babak kedua dengan memasukan seorang lagi pemain import, Nixon Guilherme sejurus tamat separuh masa pertama.
Keputusan tersebut nyata membuahkan hasil apabila Nixon tidak menunggu lama untuk membalas kepercayaan yang diberikan dengan meledak gol tunggal perlawanan pada minit ke-47 selepas menyudahkan hantaran Danial Hadri Effendi Jagan.

Jaringan tersebut menaikkan semangat pasukan TRW untuk menambah jaringan tetapi pujian wajar diberikan kepada skuad tuan rumah yang berjaya mengekang asakan lawan.
Malah, skuad Projek FAM-MSN yang dibarisi pemain bawah 19 tahun (B-19) turut mencipta peluang dengan serangan balas pantas tetapi terpaksa akur apabila keputusan 1-0 kekal sehingga tamat perlawanan.
Kelantan FC kini gah mengungguli carta liga dengan enam mata selepas mengharungi dua perlawanan. – KOSMO! ONLINE


Barcelona miliki peluang julang trofi
Oleh KOSMO!

18 Mac 2022, 9:01 pm
NYON, Switzerland – Harapan kelab gergasi Sepanyol, Barcelona untuk menjulang trofi Liga Europa musim ini nampak cerah selepas diundi bertemu dengan wakil Bundesliga, Eintracht Frankfurt pada peringkat suku akhir nanti.
Sebagai rekod, skuad The Catalan yang dikendalikan Xavi Hernandez berada dalam kelompok lapan terbaik selepas berjaya menyingkirkan Galatasaray di pusingan kalah mati dengan agregat 2-1 awal pagi tadi.
Sementara itu, Frankfurt pula meloloskan diri selepas berjaya menafikan cabaran satu lagi pasukan La Liga, Real Betis dengan agregat 3-2.
Wakil Liga Perdana Inggeris (EPL), West Ham pula telah diundi menentang Olympique Lyon, manakala Red Bull Leipzig akan menentang Atalanta.
Kelab Scotland, Rangers melengkapkan undian dengan diundi Braga dari Portugal dengan semua aksi dijadualkan berlangsung pada awal bulan depan. – KOSMO! ONLINE
UNDIAN SUKU AKHIR

Barcelona lwn Eintracht Frankfurt
West Ham lwn Olypimque Lyon
Rangers lwn Braga
Red Bull Leipzig lwn Atalanta
LALUAN SEPARUH AKHIR
Barcelona / Eintracht Frankfurt lwn West Ham / Olypimque Lyon
Rangers / Braga lwn Red Bull Leipzig / Atalanta


‘Datang minta maaf dengan saya sendiri’ – Jazlan
Oleh MOHD RASDAN AHMAD

18 Mac 2022, 11:57 pm
KUALA LUMPUR – Ahli Parlimen Machang, Datuk Jazlan Yaacob menafikan sekeras-kerasnya dakwaan yang menyatakan beliau akan mengumpulkan penyokong bagi melaungkan ‘bubar parlimen’ esok.
Dakwaan tersebut dikeluarkan melalui pesanan ringkas yang disebarkan melalui aplikasi WhatsApp sejak semalam menyatakan perkataan bubar parlimen bakal dilaungkan di Pusat Dagangan Dunia Kuala Lumpur (WTCKL) pada hari terakhir Persidangan Agong UMNO (PAU) 2021.
“Saya berani bersumpah, saya tidak pernah terniat untuk melakukan perkara tersebut. Saya tidak akan memaafkan siapa yang fitnah itu sehingga dia datang berjumpa saya sendiri.
“Ini merupakan satu niat jahat bagi melumpuhkan karier politik saya, ” ujarnya di sini hari ini.
Terdahulu, Pengerusi Perhubungan UMNO Kelantan itu telah difitnah akan mengumpulkan beberapa penyokong bagi melaungkan ‘bubar parlimen’ pada hari terakhir PAU 2021 di WTCKL esok.
Beliau turut dituduh membiayai penyokong tersebut serta pakatan itu didakwa dilakukan bersama Ketua Pemuda UMNO Malaysia, Datuk Seri Asyraf Wajdi Dusuki. – KOSMO! ONLINE.


Maki polis kerana disaman, seorang lelaki ditahan
Oleh NOR AZIAH MAT NOH

18 Mac 2022, 9:45 pm
PETALING JAYA – Akibat tidak berpuas hati disaman, seorang lelaki bertindak memaki hamun sepasukan anggota polis sebelum ditahan di hadapan stesen minyak, Kampung Kayu Ara, Damansara, hari ini.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, sepasukan polis Unit Rondaan Bermotosikal (URB) telah menjalankan rondaan di sekitar Damansara serta Petaling Jaya pada pukul 10.40 pagi.
“Polis bertindak memeriksa seorang lelaki berusia 27 tahun menunggang motosikal jenis Yamaha 125Z dalam keadaan mencurigakan sebelum mendapati suspek tidak mempunyai lesen memandu kelas B2.
“Susulan itu, polis telah mengeluarkan saman atas kesalahan tersebut sebelum suspek bertindak membuang kertas saman yang diberikan dan menjerit kerana tidak berpuas hati.
“Suspek yang merupakan penolong pengurus syarikat swasta itu turut menghirau nasihat polis dan mengeluarkan kata-kata kesat berbaur penghinaan terhadap anggota bertugas,” katanya dalam satu kenyataan hari ini.
Menurut Fakhruddin, pihaknya telah menahan lelaki itu dan permohonan reman akan dilaksanakan di Mahkamah Majistret Petaling Jaya esok.

Jelasnya, kes disiasat di bawah Seksyen 186 Kanun Keseksaan dan Seksyen 14 Akta Kesalahan Kecil 1955 kerana mengeluarkan perkataan kurang sopan. – KOSMO! ONLINE